Apocalipsis 17 - Sagrada Biblia [[Sagrada Biblia] Qeqchi Bible]\nUt jun reheb li cuukub chi ángel, li cuanqueb li cuukub chi sec' riq'uineb, quixye cue: -Quim arin. Tinc'ut châcuu jun li ixk li naxc'ayi rib chunchu sa' xbên li ha' retalil li nimal tenamit Babilonia li cuan xcuanquil sa' xbêneb nabal chi tenamit. Tinc'ut châcuu li tojba mâc li xchal sa' xbên li tenamit a'an xban li mâusilal neque'xbânu.\nChixjunileb li rey li cuanqueb sa' ruchich'och' neque'cuulac sa' li tenamit a'an chixbânunquil li mâusilal. Chanchan nak ac xe'caltesîc xban li mâusilal yôqueb chixbânunquil, chan li ángel.\nSa' li visión li quixc'utbesi chicuu li Santil Musik'ej, quicuil nak li ángel quinixc'am sa' jun li na'ajej bar mâc'a' cuan. Aran quicuil li ixk chunchu chirix jun li josk' aj xul cak rix. Tz'îbanbil nabal li âtin chirix re xmajecuanquil li Dios. Cuan cuukub xjolom ut cuan lajêb xxucub.\nLi ixk tikibanbil riq'uin rak' púrpura ut cak. Lix sahob ru li rak' yîbanbil riq'uin oro ut tertôquil pec ut riq'uin perla. Cuan chak riq'uin jun li sec' oro nujenak riq'uin li mâusilal ut li yumbêtac co'bêtac.\nUt tz'îbanbil sa' lix pêquem jun li c'aba'ej mukmu xyâlal. A'an a'in li tz'îbanbil: Li nimla tenamit Babilonia a'aneb li neque'c'amoc be chi co'bêtac yumbêtac ut chixbânunquil chixjunil li mâusilal.\nUt quicuil li ixk chanchan tâcalâk xban xquiq'ueleb li ralal xc'ajol li Dios li que'camsîc xban. Ut que'camsîc ajcui' nabaleb li cristian li que'xch'olob resil li Cristo. Nak quicuil a'an, sachso inch'ôl quincana.\nUt li ángel quixpatz' cue: -¿C'a'ut nak sachso âch'ôl xatcana? Lâin tinch'olob châcuu lix yâlal li mukmu nak xcuan. Tinye âcue c'a'ru xyâlal li ixk a'an jo' ajcui' li josk' aj xul li yô chi îkânc re. Ut tinye ajcui' âcue c'a'ru xyâlal lix jolom cuukub ut lix xucub lajêb.\nLi josk' aj xul li xacuil, a'an li quicuan, ut anakcuan mâ ani chic. Abanan tâêlk cui'chic chak sa' li chamal jul ut tâsachek' ru chi junaj cua. Ut li jo' q'uialeb li inc'a' tz'îbanbileb xc'aba'eb chalen sa' xticlajic li ruchich'och' sa' li hu li tz'îbanbil cui' xc'aba'eb li cuanqueb xyu'am chi junelic, eb a'an tâsachk xch'ôleb chirilbal li josk' aj xul li quicuan chak junxil ut mâ ani chic anakcuan. Abanan tâchâlk cui'chic.\nTento nak cuânk âna'leb re nak tâtau ru lix yâlal. Li cuukub chi jolom, a'an retalil li cuukub chi coc' tzûl li cuan cui' li tenamit.\nUt retalileb ajcui' li cuukub chi rey. Ôb li rey ac xe'cuan ut xe'sache' ruheb, jun cuan anakcuan ut li jun chic toj mâji' na-oc sa' xcuanquil. Ut nak tâoc, inc'a' najt tâbâyk.\nUt li josk' aj xul li quicuan ut mâ ani chic anakcuan, a'an li xcuakxak li rey ut xcomoneb rib riq'uineb li cuukub chi rey. A'an tâsachek' ru.\nUt li lajêb chi xucub li xacuil, a'an retalileb li lajêb chi rey li te'cuânk. Te'xc'ul xcuanquileb chi cuânc chok' rey, rochbeneb li josk' aj xul li cak rix. Abanan inc'a' najt tâcuânk xcuanquil eb a'an.\nEb a'in junajak xc'a'uxeb ut te'xq'ue lix cacuilal ut lix cuanquilal re li josk' aj xul.\nEb li rey te'pletik riq'uin li Jun li chanchan carner. Abanan a'an tânumtâk sa' xbêneb xban nak a'an li Kâcua', li k'axal nim xcuanquil sa' xbên chixjunil. Ut a'an li tz'akal rey li nim xcuanquil sa' xbêneb chixjunileb li cuanqueb xcuanquil sa' ruchich'och'. Ut li sic'bileb ru, li tîqueb xch'ôl chixtâkenquil, te'numtâk ajcui' sa' xbêneb li rey, rochbeneb li Jun li chanchan carner.-\nQuixye cue li ángel: -Li ha' li xacuil li chunchu cui' li ixk, a'an retalileb li xnînkal ru tenamit, a' yal ani xtêpaleb xxe'tônil yucua'eb, ut a' yal chanru li râtinobâleb.\nLi lajêb chi xxucub li josk' aj xul li xacuil, xic' te'ril li ixk li naxc'ayi rib. Te'xtz'ektâna li ixk ut te'xcanab chi mâc'a' cuan re. T'ust'u te'xcanab. Te'xtiu lix tibel ut li jo' q'uial chic inc'a' te'xchoy te'xc'at sa' xam.\nLi Dios quiq'uehoc re sa' xch'ôleb li rey nak jo'can te'xbânu. Jo'can nak junajakeb lix c'a'ux chixq'uebal lix cuanquileb re li josk' aj xul re nak tâtaklânk toj tâtz'aklok ru li quixye li Dios.Li ixk li xacuil, a'an retalil li nimla tenamit, li cuan xcuanquil sa' xbêneb chixjunileb li tenamit sa' ruchich'och'.-\nLi ixk li xacuil, a'an retalil li nimla tenamit, li cuan xcuanquil sa' xbêneb chixjunileb li tenamit sa' ruchich'och'.-


1 CORINTIOS 14 KEK - Li a̱tinac saˈ jalanil a̱tin li - Bible Gateway\n1 CORINTIOS 14 Kekchi (KEK)\nLi a̱tinac saˈ jalanil a̱tin li incˈaˈ natauman ru\n14 Joˈcan nak ninye e̱re, cheqˈuehak e̱chˈo̱l chi rahoc ut chesicˈak le̱ ma̱tan li naxqˈue li Santil Musikˈej. Li ma̱tan li kˈaxal lokˈ, aˈan xyebal resil li cˈaˈru yo̱ chi xcˈutbal che̱ru li Dios. 2 Li ani naa̱tinac saˈ jalanil a̱tin incˈaˈ naa̱tinac riqˈuin li rech cristianil. Riqˈuin ban li Dios naa̱tinac. Ut ma̱ ani nataˈoc ru li cˈaˈru naxye. Riqˈuin xcuanquil li Santil Musikˈej naxye li xya̱lal li incˈaˈ natauman ru. 3 Ut li ani naxye resil li nacˈuteˈ chiru xban li Dios, li jun aˈan naxtenkˈaheb li rech aj pa̱banelil saˈ lix pa̱ba̱leb. Naxchˈolob xya̱lal chiruheb ut naxcˈojobeb xchˈo̱l. 4 Li ani naa̱tinac saˈ jalanil a̱tin naxtenkˈa rib xjunes rib. Abanan li ani naxchˈolob xya̱lal li ra̱tin li Dios, li jun aˈan naxtenkˈaheb li rech aj pa̱banelil saˈ lix pa̱ba̱leb. 5 Nacuaj raj nak che̱junilex tex‑a̱tinak ta saˈ jalanil a̱tin li incˈaˈ natauman ru. Abanan kˈaxal cuiˈchic nacuaj raj nak che̱junilex te̱ye resil reheb le̱ ras e̱ri̱tzˈin saˈ le̱ ra̱tinoba̱l cˈaˈru quicˈuteˈ che̱ru xban li Dios. Kˈaxal us nak te̱ye li ra̱tin li Dios saˈ le̱ ra̱tinoba̱l chiru li a̱tinac saˈ jalanil a̱tin li incˈaˈ natauman ru. Abanan cui junak naa̱tinac saˈ jalanil a̱tin, tento nak ta̱jalma̱nk ru li ra̱tin re nak eb laj pa̱banel teˈxtau ru li cˈaˈru tixye ut teˈtenkˈa̱k xban. 6 Ex inherma̱n, ¿cˈaˈru ta̱oc cuiˈ e̱re nak tincuulak e̱riqˈuin ut tina̱tinak e̱riqˈuin saˈ jalanil a̱tin li incˈaˈ natauman ru? Ma̱cˈaˈ aj e. Abanan cui tina̱tinak e̱riqˈuin saˈ le̱ ra̱tinoba̱l, texintenkˈa nak tinchˈolob xya̱lal che̱ru joˈ quicˈuteˈ chicuu xban li Dios. Ut ta̱cˈanjelak che̱ru cui tinye e̱re li ra̱tin li Dios ut tinye e̱re cˈaˈru ta̱cˈulma̱nk joˈ tzˈi̱banbil saˈ li Santil Hu. 7 Ut joˈcan ajcuiˈ li cˈaˈak re ru incˈaˈ yoˈyo joˈ li xo̱lb ut li arpa. Cui incˈaˈ nachˈeˈman chi tzˈakal incˈaˈ nacˈutun li cˈaˈru yo̱ chixya̱basinquil ut ma̱cˈaˈ rajbal nak nachˈeˈman. 8 Ut nak ta̱ya̱basi̱k li trompeta re xbokbaleb li soldado, cui incˈaˈ chˈolchˈo ru lix ya̱b, ¿ma teˈxcauresi ta biˈ rib chi xic chi pletic? 9 Ut joˈcan ajcuiˈ la̱ex cui incˈaˈ nequex‑a̱tinac chi tzˈakal re ru, ¿chanru nak ta̱tauma̱nk ru li cˈaˈru yo̱quex chixyebal? Yal na‑osoˈ saˈ ikˈ ut ma̱cˈaˈ rajbal li te̱ye. 10 Ya̱l nak qˈuila pa̱y chi a̱tinoba̱l cuan saˈ ruchichˈochˈ ut chixjunil cuan xya̱lal ut natauman ru. 11 Abanan cui la̱in incˈaˈ nintau ru li ra̱tinoba̱l junak, li jun aˈan ma̱cˈaˈ rajbal nak yo̱k chi a̱tinac cuiqˈuin ut ma̱cˈaˈ ajcuiˈ rajbal nak yo̱kin chi a̱tinac riqˈuin. 12 La̱ex nequeraj xcˈulbal li ma̱tan naxqˈue li Santil Musikˈej. Abanan la̱in ninye e̱re chesicˈak li ma̱tan li natenkˈan reheb chixjunileb laj pa̱banel. 13 Ut li ani cuan xma̱tan chi a̱tinac saˈ jalanil a̱tin, li incˈaˈ natauman ru, chixtzˈa̱mahak chiru li Dios re nak ta̱ru̱k tixye xya̱lal li cˈaˈru quixye saˈ li jalanil a̱tin re nak ta̱ru̱k tixchˈolob xya̱lal chiruheb li rech aj pa̱banelil. 14 Cui la̱in tintijok saˈ jalanil a̱tin lin musikˈ ta̱tijok ut la̱in incˈaˈ nintau ru li cˈaˈru tinye chi moco tixtenkˈaheb li cuech aj pa̱banelil. 15 ¿Cˈaˈru tinba̱nu chi joˈcanan? Tintijok riqˈuin lin musikˈ chi incˈaˈ tintau ru li tinye ut tento ajcuiˈ nak tintijok riqˈuin lin cˈaˈux re nak ta̱tauma̱nk ru li cˈaˈru tinye. Ut tinbicha̱nk riqˈuin lin musikˈ chi incˈaˈ tintau ru li tinye ut tinbicha̱nk ajcuiˈ riqˈuin lin cˈaˈux re nak ta̱tauma̱nk ru li cˈaˈru tinye. 16 Cuan li incˈaˈ nequeˈxtau ru li xya̱lal chirix li jalanil a̱tin. Cui yo̱cat chixlokˈoninquil li Dios caˈaj cuiˈ riqˈuin la̱ musikˈ, eb aˈan incˈaˈ teˈxtau ru li ta̱ye xban nak yo̱cat chi a̱tinac saˈ jalanil a̱tin. ¿Chan put ru nak teˈxye “joˈcan taxak” cui incˈaˈ nequeˈxtau ru li yo̱cat chixyebal? 17 Ya̱l nak yo̱cat chixlokˈoninquil li Dios, abanan li jun chic incˈaˈ ta̱tenkˈa̱k xban la̱ tij xban nak incˈaˈ naxtau ru li cˈaˈru yo̱cat chixyebal. 18 Ninbantioxi chiru li Dios nak nabal sut nina̱tinac saˈ jalanil a̱tin. La̱ex incˈaˈ quex‑a̱tinac nabal sut saˈ jalanil a̱tin joˈ la̱in. 19 Aban la̱in ninye nak saˈ xya̱nkeb laj pa̱banel kˈaxal us raj nak tinye cuib oxibak chi a̱tin li teˈxtau ru re nak tebintzol chi tzˈakal chiru nak tinye laje̱bak mil chi a̱tin saˈ jalanil a̱tin ut incˈaˈ teˈxtau ru li tinye. 20 Ex inherma̱n, chanchanakex li cˈulaˈal xban nak eb li cˈulaˈal incˈaˈ nequeˈxba̱nu li ma̱usilal. Abanan mexcˈoxlac joˈ nequeˈcˈoxlac li cocˈal. Tzˈakalak ban re ru le̱ cˈaˈux xban nak moco cocˈalex ta chic. 21 Joˈcaˈin tzˈi̱banbil saˈ li Santil Hu li quixye li Dios najter chirixeb laj Israel:\nEb lin tenamit incˈaˈ nequeˈraj rabinquil li cua̱tin. Joˈcan nak saˈ jalan a̱tinoba̱l tincua̱tinaheb. Tintakla jalan xtenamit chixyebal li cua̱tin reheb. Abanan chi moco chi joˈcan tineˈrabi, chan li Ka̱cuaˈ.\n22 Riqˈuin a a̱tin aˈin nakanau nak li ma̱tan re a̱tinac saˈ jalan a̱tinoba̱l, aˈan qˈuebil joˈ retalil lix cuanquilal li Dios chiruheb li ma̱cuaˈeb aj pa̱banel. Ut li ma̱tan re xyebal li cˈaˈru naxcˈutbesi li Dios, aˈan qˈuebil re xtenkˈanquileb laj pa̱banel. 23 Nak eb laj pa̱banel teˈxchˈutub ribeb ut cui chixjunileb teˈoc chi a̱tinac saˈ jalan a̱tin incˈaˈ natauman ru, cui teˈoc aran li ma̱cuaˈeb aj pa̱banel malaj teˈoc aran li incˈaˈ nequeˈxtau ru li naˈleb aˈin, teˈxye nak lo̱queb ru. 24 Abanan cui eb laj pa̱banel teˈxchˈolob xya̱lal li cˈaˈru quiyeheˈ reheb xban li Dios, nak tox‑oc saˈ xya̱nkeb junak ma̱cuaˈ aj pa̱banel malaj li toj ma̱jiˈ naxtau ru li xya̱lal aˈan, li jun aˈan tixqˈue retal nak aˈan aj ma̱c ut tixqˈue ajcuiˈ retal li cˈaˈru yo̱ chirabinquil. 25 Li Dios tixcˈut chiru chi tzˈakal cˈaˈru cuan saˈ xchˈo̱l. Ut li jun aˈan tixcuikˈib rib ut tixlokˈoni li Dios ut tixye nak relic chi ya̱l li Dios cuan saˈ xya̱nkeb laj pa̱banel.\nTzˈakal re ru te̱ba̱nu nak te̱chˈutub e̱rib\n26 Ex herma̱n, aˈan aˈin li nacuaj xyebal e̱re. Nak te̱chˈutub e̱rib chixlokˈoninquil li Dios, jalan jala̱nk te̱ba̱nu che̱ju̱nkalex. Cuan tixcˈam chak junak bich; cuan li ta̱qˈuehok naˈleb; cuan li ta̱yehok re li quicˈuteˈ chiru xban li Dios; cuan li ta̱yehok junak naˈleb riqˈuin jalanil a̱tin ut cuan ajcuiˈ li ta̱jalok ru li ta̱yema̱nk saˈ li jalanil a̱tin. Abanan chixjunil li te̱ba̱nu, cheba̱nuhak re xtenkˈanquileb laj pa̱banel chi qˈui̱c saˈ lix pa̱ba̱leb. 27 Cui cuanqueb li teˈraj a̱tinac saˈ jalanil a̱tin, naru nequeˈa̱tinac cuibak malaj oxibak ut chixju̱nkaleb teˈa̱tinak. Ut cua̱nk ajcuiˈ junak chic li ta̱jalok ru li teˈxye. 28 Abanan cui ma̱ ani naru ta̱jalok ru li jalanil a̱tin, incˈaˈ teˈa̱tinak saˈ jalanil a̱tin saˈ li chˈutubaj ib. Yal saˈ xchˈo̱leb ban teˈa̱tinak chiru li Dios. 29 Cheqˈueheb chi a̱tinac cuibak malaj oxibak li profeta li nequeˈyehoc resil li cˈaˈru quicˈuteˈ chiruheb xban li Dios, ut li jun chˈol chic teˈtzˈilok a̱tin chirix re xnaubal ma riqˈuin na li Dios xchal chak li xeˈxye. 30 Ut cui cuan cˈaˈru ta̱cˈutekˈ xban li Dios chiru li ani cˈojcˈo aran saˈ li chˈutubaj ib, li jun aˈan tixtzˈa̱ma chiru li yo̱ chi a̱tinac nak tixye li cˈaˈru xcˈuteˈ chiru xban li Dios. Ut li ani yo̱ chi a̱tinac chixqˈuehak xnaˈaj re ta̱a̱tinak. 31 Che̱junju̱nkalex ta̱ru̱k te̱ye li cˈaˈru xcˈuteˈ che̱ru xban li Dios re nak chixjunileb laj pa̱banel teˈxtzol rib ut ta̱cacuu̱k xchˈo̱leb saˈ lix pa̱ba̱leb. 32 Cui ya̱l nak li Dios xcˈutuc che̱ru li cˈaˈru te̱ye, li Dios textenkˈa chiroybeninquil jokˈe tex‑oc chi a̱tinac re nak chi joˈcan che̱junju̱nkalex tex‑a̱tinak. 33 Li Dios incˈaˈ naraj nak ta̱cua̱nk li poˈoj ib saˈ xya̱nkeb laj pa̱banel. Naraj ban nak cua̱nk li tuktu̱quil usilal saˈ xya̱nkeb. 34 Eb li ixk incˈaˈ teˈa̱tinak saˈ li chˈutubaj ib re xlokˈoninquil li Dios. Teˈxpa̱b aˈin xban nak joˈcan tzˈi̱banbil saˈ lix chakˈrabeb laj judío. Joˈcaˈin na‑uxman saˈ xya̱nkeb chixjunileb laj pa̱banel yalak bar. 35 Cui cuan cˈaˈ re ru teˈraj xnaubal cheˈxpatzˈak reheb lix be̱lom nak teˈcuulak saˈ rochocheb ut aˈan tixchˈolob xya̱lal. Xuta̱nal chokˈ reheb cui ta̱a̱tinak junak ixk saˈ xya̱nkeb nak chˈutchˈu̱queb chixlokˈoninquil li Dios. 36 Chijulticokˈ e̱re nak ma̱cuaˈex la̱ex quextiquiban chak re li ra̱tin li Dios. Ac cuan ajcuiˈ chalen chak junxil. Ut moco caˈaj cuiˈ ta la̱ex quex‑abin re. 37 Ma̱re cuan saˈ e̱ya̱nk li naxcˈoxla nak aˈan profeta malaj naxcˈoxla nak cuan jun chic xma̱tan qˈuebil re xban li Santil Musikˈej. Cui joˈcan naxcˈoxla, chixnauhak nak li yo̱quin chixtzˈi̱banquil saˈ li hu aˈin, aˈan ajcuiˈ li chakˈrab qˈuebil cue xban li Dios. 38 Ut cui cuan junak incˈaˈ naxpa̱b li yo̱quin chixtzˈi̱banquil, la̱ex incˈaˈ ajcuiˈ te̱pa̱b li cˈaˈru tixye aˈan. 39 Joˈcan ut ex inherma̱n, cheqˈuehak e̱chˈo̱l chixchˈolobanquil xya̱lal li cˈaˈru quicˈuteˈ che̱ru xban li Dios ut me̱ram chiru li ani naraj a̱tinac saˈ jalanil a̱tin. 40 Abanan li cˈaˈru te̱ba̱nu nak te̱chˈutub e̱rib, cheba̱nuhak chixjunil chi tzˈakal re ru ut saˈ xya̱lal.


Kʼaru Xʼawabʼejilal li Yos? Kʼaʼut naqatzʼaama? | Kʼaru naxchʼolobʼ?\nKʼaru naxye li Santil Hu chirix li Xnimajwal Awabʼejilal li Yos?\nKʼaru tixbʼaanu li Xʼawabʼejilal li Yos?\nJoqʼe tjolominq li Awabʼejilal aʼin re naq t-uxq li Rajom li Yos arin saʼ Ruuchichʼochʼ?\n1. Kʼaru li tij tqatzʼil rix anaqwan?\nSAʼ CHIXJUNIL li Ruuchichʼochʼ, naabʼalebʼ li qas qiitzʼin nekeʼxnaw li tij li kixkʼut li Jesus chiruhebʼ li xtzolom. Li tij aʼin wank xwankil xbʼaan naq naxkʼut chiqu chirix kʼaru tootzʼaamanq. Qilaq oxibʼ rehebʼ li naʼlebʼ li kixtzʼaama li Jesus saʼ li xtij re naq taanaw kʼaru tzʼaqal naxchʼolobʼ li Santil Hu.\n2. Yaabʼasi li oxibʼ chi naʼlebʼ li kixtzʼaama li Jesus naq kitijok.\n2 Naq li Jesus kixtikibʼ li tij aʼin, kixye: ‹Joʼkaʼin naq textijoq laaʼex: At Qayuwaʼ li wankat saʼ choxa, santobʼresinbʼil taxaq laakʼabʼaʼ, chichalq ta Laanimajwal Awabʼejilal, chiʼuxq ta laawajom saʼ choxa joʼ saʼ Ruuchichʼochʼ› (Mateo 6:9-13). Kʼaru xyaalal li oxibʼ chi naʼlebʼ li kixtzʼaama li Jesus?\n3. Kʼaru us tqanaw chirix li Xnimajwal Awabʼejilal li Yos?\n3 Ak xooʼaatinak chirix li xkʼabʼaʼ li Jehobʼa ut chirix li kixbʼaanu chaq joʼwiʼ chirix li tixbʼaanu saʼ li kutan chaalel. Abʼan, kʼaru kiraj xyeebʼal li Jesus naq kixye ‹chichalq ta Laanimajwal Awabʼejilal›? Kʼaru li Xnimajwal Awabʼejilal li Yos? Chanru tixsantobʼresi xkʼabʼaʼ li Yos? Kʼaʼut tento naq tchalq li awabʼejilal aʼin re naq t-uxq li Rajom li Yos?\n4. Kʼaru li Xnimajwal Awabʼejilal li Yos ut ani t-awabʼejinq aran?\n4 Li Xnimajwal Awabʼejilal li Yos, aʼan jun li awabʼejilal li kixkʼojobʼ li Jehobʼa. Saʼ li awabʼejilal aʼin, li Jehobʼa kixxaqabʼ li Jesus choʼq awabʼej. Li Santil Hu naxye naq li Jesus aʼan «Rey saʼ xbʼeenebʼ li rey ut Qaawaʼ saʼ xbʼeenebʼ li Qaawaʼ» (1 Timoteo 6:15). Joʼkan naq li Jesus nim xwankil chiruhebʼ li awabʼej li wankebʼ saʼ li Ruuchichʼochʼ xbʼaan naq kaʼajwiʼ aʼan naxnaw awabʼejink chiʼus chiru yalaq ani rehebʼ li awabʼej.\n5. Bʼar wank li Xʼawabʼejilal li Yos ut saʼ xbʼeen ani tjolominq?\n5 Bʼar twanq li Xʼawabʼejilal li Yos naq t-oq chi jolomink saʼ xbʼeen li Ruuchichʼochʼ? Ma nakaanaw bʼar wank li Jesus anaqwan? Maare jultik aawe naq xbʼeenwa keʼxkamsi li Jesus, chirix chik aʼan li Jehobʼa kixwaklesi wiʼ chik chi yoʼyo ut naq kinumeʼk 40 kutan kisutqʼiik saʼ choxa (Hechos 2:33). Joʼkan naq «saʼ choxa» wank li Xnimajwal Awabʼejilal li Yos (2 Timoteo 4:18). Usta li Xʼawabʼejilal li Yos wank saʼ choxa tjolominq saʼ xbʼeen li Ruuchichʼochʼ (chaawil Apocalipsis 11:15).\n6, 7. Kʼaʼut naq li Jesus joʼ awabʼej maaʼani natawok re xwankil?\n6 Li Jesus joʼ awabʼej maaʼani natawok re xwankil. Abʼan, kʼaʼut naqaye aʼin? Xbʼaan naq li Jesus maajunwa tkamq. Li Santil Hu naxye naq li Jesus «maawaʼ aj tij yal saʼ xkʼabʼaʼ xchaqʼrabʼ li winq, saʼ xkʼabʼaʼ bʼan xwankil jun li yuʼam li inkʼaʼ nalajk naʼosoʼk» (Hebreos 7:16). Li osobʼtesink li tixkʼam chaq li Jesus maajunwa t-osoʼq.\n7 Joʼkan ajwiʼ li Santil Hu kixye aʼin chirix li Jesus: «Ut rikʼin aʼan taawanq li xmusiqʼ li Qaawaʼ: aʼ li musiqʼej nakʼehok choxahil naʼlebʼ ut seebʼal chʼoolej, nakʼehok chaabʼil kʼaʼuxl ut kawil chʼoolej, musiqʼej re xnawbʼal ut roxloqʼinkil li Yos. Aʼan sahaq xchʼool chi xpaabʼankil li Qaawaʼ; inkʼaʼ taaraqoq aatin joʼ chanru naril chi moko xbʼaan naq yal xyeheʼk re. Taaraqoq bʼan aatin saʼ tiikilal chirixebʼ li maakʼaʼebʼ xwankil ut tixkolebʼ li nebʼaʼ li wankebʼ saʼ li tenamit» (Isaías 11:2-4). Saʼ li raqal aʼin naxchʼolobʼ naq li Jesus t-awabʼejinq saʼ tiikilal ut saʼ usilal saʼ xbʼeenebʼ li poyanam. Ma taawaj raj jun li awabʼej joʼ li Jesus?\n8. Anihebʼ teʼawabʼejinq rochbʼeen li Jesus?\n8 Kʼaru chik naxye li Santil Hu chirix li Xʼawabʼejilal li Yos? Li Jesus inkʼaʼ t-awabʼejinq xjunes. Joʼkan naq li Apostol Pablo kixye re laj Timoteo: «Wi wanq qakuyum, toosumʼawabʼejinq ajwiʼ qochbʼeen Aʼan» (2 Timoteo 2:12). Li Apostol Pablo, laj Timoteo ut naabʼal chik li tiikebʼ xchʼool chiru li Yos, teʼawabʼejinq saʼ choxa rochbʼeen li Jesus. Jarubʼebʼ teʼawabʼejinq rochbʼeen li Jesus saʼ li Xʼawabʼejilal li Yos?\n9. Jarubʼebʼ teʼawabʼejinq rikʼin li Jesus ut joqʼe kiʼok li Yos chi xsikʼbʼalebʼ li poyanam aʼin?\n9 Saʼ li Tzolom 7 xqatzol naq li Apostol Juan kiril naq «li Karneer [Jesukriist] xaqxo saʼ xbʼeen li tzuul Sion [li naʼaj bʼarwiʼ tjolominq saʼ choxa], rochbʼeenebʼ kaahibʼ xwaqxaqkʼaal mil (144,000) chi poyanam, wank li xkʼabʼaʼ li Karneer ut li xkʼabʼaʼ li xYuwaʼebʼ tzʼiibʼanbʼil chi xpeekemebʼ». Anihebʼ li 144.000? Li Apostol Juan naxye naq aʼanebʼ li «nekeʼxtaaqe li Karneer yalaq bʼar. Ebʼ aʼin kolbʼilebʼ saʼ xyanqebʼ li winq joʼkebʼ xbʼeen u choʼq re li Yos ut li Karneer» (Apocalipsis 14:1, 4). Ebʼ li 144.000 aʼanebʼ li xtzolom li Jesus, li sikʼbʼilebʼ ru re naq teʼawabʼejinq saʼ choxa. Naq nekeʼkamk, li Yos naxwaklesihebʼ wiʼ chik chi yoʼyo re naq teʼwanq saʼ choxa ut «teʼawabʼejinq saʼ xbʼeen li ruuchichʼochʼ» rikʼin li Jesus (Apocalipsis 5:10). Chalen chaq li chihabʼ 33, saʼ xkutankilebʼ li Apostol, li Yos yook xsikʼbʼalebʼ li poyanam aʼin re naq ttzʼaqloq ruhebʼ li 144.000.\n10. Kʼaʼut naq li Jehobʼa kixkʼe li Jesus ut ebʼ li 144.000 chi awabʼejinq saʼ qabʼeen?\n10 Li Jehobʼa jwal nokooxra, joʼkan naq kixkʼe li Jesus ut ebʼ li 144.000 re naq teʼawabʼejinq saʼ qabʼeen. Li Jesus naxnaw kʼaru li rahilal naqakʼul, xbʼaan naq kiwank saʼ Ruuchichʼochʼ. Li Apostol Pablo kixye naq li Jesus «naxnaw ruxtaanankil ut xtoqʼobʼankil qu; [...] kiyaleʼk rix rikʼin chixjunil kamaʼ ajwiʼ laaʼo, abʼan inkʼaʼ kimaakobʼk jun sutaq» (Hebreos 4:15; 5:8). Li teʼawabʼejinq rochbʼeen li Jesus keʼxkʼul ajwiʼ li rahilal ut li yajel. Joʼkan naq chʼolchʼo chiruhebʼ kʼaru li chʼaʼajkilal nekeʼxkʼul li poyanam.\n11. Kʼaʼut li Jesus kixye rehebʼ li xtzolom naq teʼxtzʼaama naq t-uxq li Rajom li Yos saʼ choxa?\n11 Li Jesus kixye rehebʼ li xtzolom naq teʼtijoq chirix li Nimajwal Awabʼejilal ut naq t-uxq li Rajom li Yos ‹saʼ choxa joʼ saʼ Ruuchichʼochʼ›. Saʼ choxa ebʼ li anjel junelik keʼxbʼaanu li Rajom li Yos. Abʼan joʼ xqil saʼ li Tzolom 3, jun li anjel inkʼaʼ chik kiraj xbʼaanunkil li Rajom li Yos ut kixbʼaanu naq laj Adan ut xʼEva teʼmaakobʼq. Li anjel aʼin, aʼan laj Tza. Saʼ li Tzolom 10 toj tqatzol chiʼus kʼaru naxye li Santil Hu chirix laj Tza. Li Yos kixkanabʼ naq laj Tza ut ebʼ li maaʼus aj musiqʼej teʼkanaaq saʼ choxa, abʼan moko najt ta keʼwank aran. Joʼkan naq moko chixjunilebʼ ta li musiqʼej yookebʼ xbʼaanunkil li Rajom li Yos. Abʼan aʼin kijalaak naq li Jesus kiʼok chi awabʼejink saʼ li Xʼawabʼejilal li Yos ut naq kiyalok rikʼin laj Tza (chaawil Apocalipsis 12:7-9).\n12. Kʼaru wiibʼ xninqal ru naʼlebʼ naxye saʼ Apocalipsis 12:10?\n12 Toj maajiʼ naʼok chi awabʼejink li Jesus naq li Apostol Juan kixye li tkʼulmanq: «Kiwabʼi jun xyaabʼ kuxej saʼ choxa, kaw yo chi xyeebʼal: ‹Anaqwan ak xkʼulunk li kolbʼa ibʼ, li xnimal xloqʼal ut li xʼawabʼeji[lal] li qaYos ut li xwankilal li xKriist, xbʼaan naq xkuteʼk chaq taqʼa [laj Tza] laj jitol rehebʼ li qiitzʼin, aʼ li najitok rehebʼ chiru li qaYos chi qʼeq ut chi kutan›» (Apocalipsis 12:10). Saʼ li raqal aʼin naʼaatinak chirix wiibʼ xninqal ru naʼlebʼ. Li xbʼeen naʼlebʼ: li Jesus kiʼok chi awabʼejink saʼ li Xnimajwal Awabʼejilal li Yos. Li xkabʼ naʼlebʼ: laj Tza kiʼisiik saʼ choxa ut kikuteʼk saʼ Ruuchichʼochʼ.\n13. Kʼaru kikʼulmank naq kiʼisiik chaq laj Tza saʼ choxa?\n13 Li wiibʼ chi naʼlebʼ aʼin ak xeʼtzʼaqlok ru ut toj tqatzol chiʼus aʼin. Abʼan, kʼaru kikʼulmank naq keʼtzʼaqlok ru li wiibʼ chi naʼlebʼ aʼin? Li Santil Hu naxye: «Joʼkan utan, chisahoʼq saʼ eechʼool, ex choxa ut chejunilex li wankex chisaʼ» (Apocalipsis 12:12). Li raqal aʼin naxchʼolobʼ naq ebʼ li anjel keʼsahoʼk saʼ xchʼool naq laj Tza ut ebʼ li maaʼus aj musiqʼej keʼisiik chaq saʼ choxa. Chirix chik aʼan, ebʼ li anjel keʼkanaak saʼ tuqtuukilal. Joʼkan naq saʼ choxa ak yook chiʼuxk li Rajom li Yos.\nNaq laj Tza ut ebʼ li maaʼus aj musiqʼej keʼisiik saʼ choxa, keʼxkʼam chaq li chʼaʼajkilal saʼ Ruuchichʼochʼ. Abʼan, chi seebʼ t-osoʼq chixjunil aʼin!\n14. Kʼaru kikʼulmank naq laj Tza kikuteʼk chaq saʼ Ruuchichʼochʼ?\n14 Abʼan, kʼaru kikʼulmank saʼ Ruuchichʼochʼ? Li Santil Hu naxye: «Ra chaalel saʼ eebʼeen laaʼex li ruuchichʼochʼ ut palaw, xbʼaan naq laj tza xkubʼeek eerikʼin chi kʼajoʼ xjosqʼil: naxnaw naq ajlanbʼil kutan aj chik taawanq» (Apocalipsis 12:12). Aʼin naxkʼut chiqu naq laj Tza yook xjosqʼil xbʼaan naq kiʼisiik chaq saʼ choxa ut moko najt ta chik twanq. Joʼkan naq naxkʼam chaq chʼaʼajkilal saʼ xbʼeen li Ruuchichʼochʼ. Saʼ li jun chik tzolom tqil xkomon li naʼlebʼ chirix li chʼaʼajkilal aʼin. Abʼan, chanru tixbʼaanu li Xʼawabʼejilal li Yos re naq ttzʼaqloq ru li Rajom saʼ Ruuchichʼochʼ?\n15. Kʼaru naraj li Yos choʼq re li Ruuchichʼochʼ?\n15 Maare jultik aawe naq saʼ li Tzolom 3, xqil kʼaru naraj li Yos choʼq re li Ruuchichʼochʼ. Naq li Jehobʼa kixyiibʼ li naʼajej Eden kixkʼutbʼesi naq kiraj naq chixjunil li Ruuchichʼochʼ tchʼinaʼusoʼq ut kiraj ajwiʼ naq li tiikebʼ xchʼool teʼwanq aran chi junelik. Inkʼaʼ chik kitzʼaqlok ru li Rajom li Yos chirix li Ruuchichʼochʼ naq laj Tza kixkʼe chi maakobʼk laj Adan ut xʼEva. Abʼan li Rajom li Yos inkʼaʼ kijalaak, li Jehobʼa naraj naq ttzʼaqloq ru li naxye Proverbios 2:21: «Kaʼajwiʼ li tiikebʼ xchʼool teʼwanq saʼ li chʼochʼ aʼin, ut teʼkanaaq arin chi junelik». Li Xʼawabʼejilal li Yos tixbʼaanu naq ttzʼaqloq ru li aatin aʼin. Abʼan, chanru tixbʼaanu?\n16, 17. Kʼaru naxye Daniel 2:44 chirix li Xnimajwal Awabʼejilal li Yos?\n16 Saʼ Daniel 2:44 naxye: «Chiru li xyuʼamilebʼ li awabʼej aʼan, li xYos li choxa tixwaklesi chaq jun awabʼejihom li maajun wa taajukʼmanq, chi moko taakanaaq rubʼel xwankil jalan chik tenamit. Tixjukʼi ut tixputzʼihebʼ li awabʼejihom junchʼol, ut aʼan wanq xwankil chi junelik». Kʼaru naxye li raqal aʼin chirix li Xnimajwal Awabʼejilal li Yos?\n17 Li xbʼeen naʼlebʼ naxkʼut naq li Xʼawabʼejilal li Yos, tkʼojobʼaaq naq toj yooqebʼ chi jolomink li awabʼej saʼ li Ruuchichʼochʼ. Li xkabʼ naʼlebʼ naxkʼut naq li Xʼawabʼejilal li Yos twanq chi junelik, maaʼani tkanaaq saʼ xnaʼaj ut maaʼani truuq xsachbʼal ru. Li rox naʼlebʼ naxkʼut naq li Xʼawabʼejilal li Yos tyaloq rikʼin li xʼawabʼejilal ebʼ li winq. Ut li Xʼawabʼejilal li Yos t-elq chiʼubʼej. Joʼkan naq kaʼajwiʼ aʼan tkanaaq chi awabʼejink saʼ xbʼeen li Ruuchichʼochʼ. Kʼajoʼaq rusilal li Awabʼejilal aʼin!\n18. Chanru xkʼabʼaʼ li yalok li tixbʼaanu li Xʼawabʼejilal li Yos rikʼin xʼawabʼejilal ebʼ li winq?\n18 Li Santil Hu naxchʼolobʼ chanruhaq li yalok li tixbʼaanu li Xʼawabʼejilal li Yos rikʼin li xʼawabʼejilal ebʼ li winq. Naq yooq chi nachʼok li yalok aʼin, ebʼ li maaʼus aj musiqʼej teʼxye naabʼal li tikʼtiʼ re xbʼalaqʼinkilebʼ «li awabʼej re chixjunil li ruuchichʼochʼ». Kʼaʼut naq ebʼ li maaʼus aj musiqʼej teʼxbʼaanu aʼin? «Re xchʼutubʼankilebʼ chi yalok saʼ li xnimal xkutankil li Nimajwal Yos.» Ebʼ li awabʼej keʼchʼutubʼaak «saʼ jun li naʼajej, Armakedon xkʼabʼaʼ saʼ aatinobʼaal hebreo» (Apocalipsis 16:14, 16). Ebʼ li wiibʼ chi raqal aʼin naxkʼut naq Armagedon xkʼabʼaʼ li yalok li tixbʼaanu li Xʼawabʼejilal li Yos rikʼin xʼawabʼejilal ebʼ li winq.\n19, 20. Kʼaʼut inkʼaʼ yook chiʼuxk li Rajom li Yos?\n19 Kʼaru li osobʼtesink tixkʼam chaq li Xnimajwal Awabʼejilal li Yos rikʼin li Armagedon malaj li yalok? Qajultikaq naq li Jehobʼa naraj naq li Ruuchichʼochʼ tchʼinaʼusoʼq, naraj ajwiʼ naq li tiikebʼ xchʼool teʼwanq aran ut teʼxloqʼoni ru. Abʼan, kʼaʼut naq inkʼaʼ yook chiʼuxk li Rajom li Yos? Li xbʼeen xyaalal naq laaʼo aj maak, joʼkan naq nokooyajerk ut nokookamk. Saʼ li Tzolom 5 xqil naq li Jesus kikamk saʼ qakʼabʼaʼ re naq twanq qayuʼam chi junelik. Maare jultik aawe naq li Santil Hu naxye: «Li Yos kʼajoʼ naq kixra li ruuchichʼochʼ: kixkʼe chaq li Ralal jun chir[u] re naq chixjunil li taapaabʼanq re, inkʼaʼ taasachq, wanq bʼan xyuʼam chi junelik» (Juan 3:16).\n20 Li xkabʼ xyaalal naq ebʼ li poyanam nekeʼtikʼtiʼik, nekeʼbʼalaqʼik ut nekeʼxmux ribʼ. Ut inkʼaʼ nekeʼraj xbʼaanunkil li rajom li Yos. Chixjunil li nekeʼxbʼaanu li maaʼusilal teʼosoʼq saʼ li Armagedon, li nimla yalok li tixkʼam chaq li Yos (chaawil Salmo 37:10). Ut li rox xyaalal naq ebʼ li awabʼej inkʼaʼ yookebʼ xbʼaanunkil li Rajom li Yos, joʼkan naq ebʼ li poyanam inkʼaʼ nekeʼxbʼaanu ajwiʼ. Naabʼalebʼ inkʼaʼ nekeʼxnaw awabʼejink, nekeʼrahobʼtesink, nekeʼelqʼak malaj nekeʼtikʼtiʼik. Joʼkan naq li Santil Hu naxye naq li winq naxrahobʼtesi li ras riitzʼin re xkʼeebʼal xwankil saʼ xbʼeenebʼ (Eclesiastés 8:9).\n21. Chanru tixbʼaanu li Xʼawabʼejilal li Yos re naq ttzʼaqloq ru li Rajom li Yos arin saʼ Ruuchichʼochʼ?\n21 Naq traqeʼq li Armagedon, ebʼ li qas qiitzʼin tkanaaq rubʼel xwankil li Xʼawabʼejilal li Yos. Li awabʼejilal aʼin tixbʼaanu naq ttzʼaqloq ru li Rajom li Yos ut tixkʼam chaq li osobʼtesink. Tixtzʼap laj Tza ut ebʼ li maaʼus aj musiqʼej chiru jun mil chihabʼ (Apocalipsis 20:1-3). Tixbʼaanu naq rikʼin li xwankil li xkamik li Jesus ebʼ li tiikebʼ xchʼool inkʼaʼ chik teʼyajerq chi moko teʼkamq, teʼwanq xyuʼam chi junelik (chaawil Apocalipsis 22:1-3). Joʼkan ajwiʼ tixchʼinaʼusa chixjunil li Ruuchichʼochʼ. Chi joʼkan li Xʼawabʼejilal li Yos tixbʼaanu naq ttzʼaqloq ru li Rajom li Yos arin saʼ Ruuchichʼochʼ ut tixsantobʼresi li xkʼabʼaʼ li Yos. Abʼan, kʼaru naraj xyeebʼal aʼin? Naraj xyeebʼal naq saʼ xkʼabʼaʼ li Awabʼejilal aʼin, chixjunilebʼ li qas qiitzʼin teʼroxloqʼi ut teʼxnima li xkʼabʼaʼ li Jehobʼa.\nJOQʼE TJOLOMINQ LI XʼAWABʼEJILAL LI YOS?\n22. Chanru naqanaw naq li Xʼawabʼejilal li Yos inkʼaʼ kichalk naq li Jesus kiwank saʼ Ruuchichʼochʼ chi moko naq kiwakliik wiʼ chik chi yoʼyo?\n22 Li Jesus kixye rehebʼ li xtzolom naq teʼxye re li Yos: ‹Chichalq ta Laanimajwal Awabʼejilal› xbʼaan naq li Xʼawabʼejilal li Yos maajiʼ kiʼok chaq chi awabʼejink. Ma kichalk li awabʼejilal aʼin naq li Jesus kisutqʼiik saʼ choxa? Inkʼaʼ. Naq li Jesus kiwakliik wiʼ chik chi yoʼyo, li Apostol Pedro ut laj Pablo keʼxye naq kitzʼaqlok chirix li Jesus li Salmo 110:1: «Kixye linYos [Jehobʼa] re linqaawaʼ: ‹Kʼojlan saʼ linnim uqʼ, toj reetal tinkʼehebʼ li xikʼ nekeʼilok aawe rubʼel laawoq›» (Hechos 2:32-35; Hebreos 10:12, 13). Aʼin naxkʼut naq li Jesus toj kiroybʼeeni naq tkʼeheʼq chi awabʼejink.\nLi Xʼawabʼejilal li Yos tixbʼaanu naq t-uxq li Rajom li Yos saʼ Ruuchichʼochʼ joʼ yook chiʼuxk saʼ choxa\n23. a) Joqʼe kiʼok chi jolomink li Xʼawabʼejilal li Yos? b) Kʼaru tqatzol saʼ li jun chik tzolom?\n23 Jarubʼ chihabʼ kiroybʼeeni li Jesus re naq t-oq chi awabʼejink? Chiru 40 chihabʼ tana jun chʼuut chi poyanam, li yookebʼ chi tzolok chirix li Santil Hu, keʼok chi xtawbʼal ru naq saʼ li chihabʼ 1914 traqeʼq xqʼehil li roybʼeenihom li Jesus, ut aʼin kiʼok chi nawmank naq toj maajiʼ natzʼaqlok ru li chihabʼ aʼin. (Wi taawaj chik xkomon li esil chirix li chihabʼ aʼin, naru taawil li naʼlebʼ bʼarwiʼ naxye «Kʼaru Kikʼulmank saʼ li Chihabʼ 1914?».) Chixjunil li xninqal ru eetalil li yook chi kʼulmank chalen chaq li chihabʼ 1914, naxkʼut naq yaal li kiyeemank chaq chirix li chihabʼ aʼin. Li xninqal ru eetalil aʼin naxkʼut naq saʼ li chihabʼ 1914 li Jehobʼa kixxaqabʼ li Jesus choʼq awabʼej, joʼkan ajwiʼ kiʼok chi jolomink li Xnimajwal Awabʼejilal li Yos. Ut «ajlanbʼil kutan aj chik» wank laj Tza (Apocalipsis 12:12; Salmo 110:2). Chʼolchʼo chiqu naq chi seebʼ li Nimajwal Awabʼejilal tixbʼaanu naq ttzʼaqloq ru li Rajom li Yos arin saʼ Ruuchichʼochʼ. Ma nasahoʼk saʼ laachʼool xnawbʼal aʼin ut ma nakaapaabʼ naq tkʼulmanq? Saʼ li jun chik tzolom taawil kʼaru tzʼaqal naxchʼolobʼ li Santil Hu chirix aʼin.\nLi Xʼawabʼejilal li Yos wank saʼ choxa ut li Jesus wank choʼq awabʼej. Ut 144.000 sikʼbʼilebʼ ru re naq teʼawabʼejinq rochbʼeen li Jesus (Apocalipsis 14:1, 4).\nLi Xʼawabʼejilal li Yos kiʼok chi jolomink saʼ li chihabʼ 1914, laj Tza kiʼisiik saʼ choxa ut kikuteʼk saʼ Ruuchichʼochʼ (Apocalipsis 12:9).\nLi Xʼawabʼejilal li Yos chi seebʼ tixsachebʼ li xʼawabʼejilal li winq ut tixchʼinaʼusa li Ruuchichʼochʼ (Apocalipsis 16:14, 16).


EFESIOS 5 KEK - Tento teˈcua̱nk saˈ xya̱lal li - Bible Gateway\nEFESIOS 5 Kekchi (KEK)\nTento teˈcua̱nk saˈ xya̱lal li ralal xcˈajol li Dios\n5 La̱ex chic li ralal xcˈajol li Dios ut raro̱quex xban. Joˈcan nak chetzolak e̱rib riqˈuin li Dios re nak te̱ba̱nu joˈ naraj aˈan. 2 Cherahak e̱rib chi ribil e̱rib joˈ nak coxra la̱o li Cristo ut quixmayeja rib chiru li cruz re kacolbal. Ut li Dios quisahoˈ xchˈo̱l riqˈuin xban nak chanchan li sununquil ban chiru. 3 La̱ex chic li ralal xcˈajol li Dios. Joˈcan nak incˈaˈ chic chi cua̱nk li coˈbe̱tac yumbe̱tac saˈ e̱ya̱nk chi moco tex‑a̱tinak chirix. Incˈaˈ ta̱cua̱nk li ma̱usilal saˈ e̱ya̱nk. Ut incˈaˈ te̱rahi ru li jalan aj e. Moco xcˈulub ta chic laj pa̱banel xba̱nunquil aˈan. 4 Incˈaˈ ta̱yema̱nk saˈ e̱ya̱nk li yibru aj a̱tin chi moco li to̱ntil a̱tin chi moco cheye li ma̱yehecˈ naraj xban nak incˈaˈ us. Chexbantioxi̱nk ban chiru li Dios. 5 Te̱nau chi tzˈakal nak li nequeˈxba̱nu ma̱usilal incˈaˈ teˈtzˈako̱nk saˈ lix nimajcual xcuanquilal li Cristo ut li Dios. Chi moco eb laj coˈbe̱t ut eb laj yumbe̱t chi moco li nequeˈxrahi li jalan aj e xban nak li ma̱c aˈan juntakˈe̱t riqˈuin xlokˈoninquil li jalanil dios. 6 Me̱qˈue e̱rib chi balakˈi̱c xbaneb li nequeˈa̱tinac ut nequeˈxye nak moco nimla ma̱c ta xba̱nunquil li cˈaˈak re ru aˈin, xban nak nachal xjoskˈil li Dios saˈ xbe̱neb li nequeˈkˈetoc re li ra̱tin. 7 Me̱junaji e̱rib riqˈuineb aˈan xban nak incˈaˈ useb xnaˈleb. 8 Junxil quexcuan chak saˈ xkˈojyi̱nal ru li ma̱c. Abanan, anakcuan rehex chic li Ka̱cuaˈ ut cuanquex chic saˈ xcutan saken. Joˈcan nak chexcua̱nk saˈ xya̱lal. 9 Li ani quicutanobresi̱c lix chˈo̱l xban li Dios naxnau lix ya̱lal ut nacuan saˈ cha̱bilal ut saˈ ti̱quilal. 10 Chetauhak xya̱lal li cˈaˈru naraj li Ka̱cuaˈ. 11 Me̱junaji chic e̱rib riqˈuineb li incˈaˈ nequeˈxnau xya̱lal ut nequeˈxba̱nu li cˈaˈak re ru ma̱cˈaˈ na‑oc cuiˈ. La̱ex ban chic texchˈoloba̱nk re li xya̱lal chiruheb nak incˈaˈ us yo̱queb. 12 Xuta̱nal chokˈ ke la̱o a̱tinac chirix li incˈaˈ us li nequeˈxba̱nu chi mukmu. 13 Nak ta̱chˈoloba̱k li xya̱lal chiruheb na‑el chi cutanquil nak incˈaˈ us li yo̱queb ut nequeˈxqˈue ajcuiˈ retal eb aˈan nak incˈaˈ us li nequeˈxba̱nu. 14 Nak ta̱cutanobresi̱k lix chˈo̱leb cutan saken chic chanru nak cuanqueb. Joˈcaˈin tzˈi̱banbil saˈ li Santil Hu: Ajsi a̱cuu, la̱at li yo̱cat chi cua̱rc. Matcana chi camenak saˈ la̱ ma̱c, ut li Cristo tixcutanobresi la̱ cˈaˈux. 15 Cheqˈuehak retal chanru le̱ yuˈam. Me̱ba̱nu joˈ nequeˈxba̱nu li incˈaˈ useb xnaˈleb. Cheba̱nuhak ban joˈ nequeˈxba̱nu li cuanqueb xnaˈleb. 16 Me̱numsi li cutan chi ma̱cˈaˈ xya̱lal. Cheba̱nu ban li us nak ta̱ru̱k te̱ba̱nu xban nak chˈaˈaj li cua̱nc saˈ eb li cutan aˈin. 17 Joˈcan nak moco joˈcakex ta li ma̱cˈaˈeb xnaˈleb. Chetauhak ban ru li cˈaˈru naraj li Ka̱cuaˈ. 18 Mexcala chic xban nak napoˈoc chˈo̱lej. Chinujak ban le̱ chˈo̱l riqˈuin li Santil Musikˈej. 19 Cheserakˈi chi ribil e̱rib lix lokˈal li Dios, ut te̱ye li salmos ut texbicha̱nk re xlokˈoninquil li Ka̱cuaˈ. Chexbicha̱nk ut chelokˈoni li Ka̱cuaˈ chi anchal e̱chˈo̱l. 20 Ut junelic chexbantioxi̱nk chiru li Acuabej Dios saˈ xcˈabaˈ li Ka̱cuaˈ Jesucristo riqˈuin chixjunil li cˈaˈru nequecˈul.\nChepa̱bak e̱rib chi ribil e̱rib\n21 Chepa̱bak e̱rib chi ribil e̱rib re xqˈuebal xlokˈal li Cristo. 22 Ex ixakilbej, chepa̱bak le̱ be̱lom joˈ nak nequepa̱b li Ka̱cuaˈ Jesucristo. 23 Chexpa̱ba̱nk chiru xban nak aˈan li najolomin re li rixakil joˈ nak li Cristo najolomin reheb laj pa̱banel. Abanan li Cristo, aˈan ajcuiˈ laj Colol reheb laj pa̱banel ut eb laj pa̱banel joˈ li rok rukˈ li Cristo. 24 Joˈ nak nequeˈpa̱ban laj pa̱banel chiru li Cristo, joˈcan ajcuiˈ nak li ixakilbej teˈpa̱ba̱nk chiruheb lix be̱lom riqˈuin chixjunil. 25 Joˈcan ajcuiˈ la̱ex be̱lomej, cherahak le̱ rixakil joˈ nak li Cristo quixraheb laj pa̱banel nak quixkˈaxtesi rib chi ca̱mc re xcolbaleb. 26 Li Jesucristo quixmayeja rib re xsantobresinquileb laj pa̱banel riqˈuin nak teˈxcˈul li cubi haˈ saˈ xcˈabaˈ li Cristo ut riqˈuin li ra̱tin li Dios. 27 Li Cristo quixba̱nu aˈan re nak tixcˈuleb li ralal xcˈajol chi kˈaxal nim xlokˈal, chi ma̱cˈaˈ xma̱c ut chi ma̱cˈaˈ xpaltil chiru. 28 Joˈcan ajcuiˈ eb li be̱lomej, tento nak teˈxra li rixakil joˈ nak nequeˈxra ribeb aˈan. Li ani naxra li rixakil, naxra ajcuiˈ rib aˈan. 29 Ma̱ ani xicˈ naril rib. Naxra ban rib ut naxchˈolani rib joˈ nak li Cristo naxra ut naxchˈolani li ralal xcˈajol. 30 Nocoxra ut nocoril xban nak la̱o joˈ rok rukˈ li Cristo. La̱o joˈ lix quiqˈuel ut joˈ lix bakel. 31 Li be̱lomej ut li ixakilbej junaj chic ruheb joˈ tzˈi̱banbil saˈ li Santil Hu li naxye chi joˈcaˈin: Nak ta̱sumla̱k, li cui̱nk tixcanab lix naˈ xyucuaˈ re nak tixlakˈab rib riqˈuin li rixakil. Ut junajak chic ruheb chi xcaˈbichaleb. 32 Kˈaxal lokˈ li xya̱lal li naˈleb aˈin. Abanan la̱in ninye e̱re nak naxcˈut ajcuiˈ chiku nak la̱o aj pa̱banel junajo chic riqˈuin li Cristo. 33 Joˈcan nak tinye cuiˈchic e̱re nak li be̱lomej chixrahak li rixakil joˈ nak naxra rib aˈan. Ut li ixakilbej chix‑oxlokˈi lix be̱lom.


SAN JUAN 6 KEK - Li Jesús quixqˈueheb chi cuaˈac li - Bible Gateway\nSAN JUAN 6 Kekchi (KEK)\n6 Mokon chic li Jesús co̱ cuiˈchic jun pacˈal li palau Galilea. Nequeˈxye ajcuiˈ Tiberias re li palau aˈan. 2 Nabaleb yo̱queb chi ta̱ke̱nc re xban nak queˈrileb li milagro li yo̱ chixba̱nunquil nak naxqˈuirtesiheb li yaj. 3 Ut quitakeˈ li Jesús chiru jun li tzu̱l ut aran quicˈojla rochbeneb lix tzolom. 4 Ac cuulac re xkˈehil li ninkˈe Pascua, li nequeˈxba̱nu eb laj judío. 5 Li Jesús quiril nak nabaleb li yo̱queb chi cuulac riqˈuin. Quixye re laj Felipe: ―¿Bar ta̱ru̱k takalokˈ xcuaheb chixjunileb li tenamit aˈin? chan. 6 Quixye chi joˈcan yal re rilbal cˈaˈ na ru tixye laj Felipe xban nak ac cuan saˈ xchˈo̱l li Jesús nak tixqˈue xcuaheb. 7 Quixye laj Felipe: ―Ka̱cuaˈ, cuib ciento denario chi caxlan cua incˈaˈ ta̱tzˈaklok re teˈtzˈak caˈchˈinak chi xju̱nkaleb, chan. 8 Jun chic reheb lix tzolom aj Andrés xcˈabaˈ ras laj Simón Pedro. Quixye: 9 ―Cuan jun li al arin cuan cuib li car riqˈuin ut o̱b li caxlan cua yi̱banbil riqˈuin cebada. Abanan aˈin ma̱ jokˈe ta̱tzˈaklok reheb li qˈuila tenamit, chan. 10 Ut quixye li Jesús reheb: ―Qˈuehomakeb chi cˈojla̱c li tenamit.― Nabal li pachˈayaˈ cuan aran. Chixjunileb queˈcˈojla saˈ li pachˈayaˈ. O̱b mil na chi cui̱nk li cuanqueb aran. 11 Tojoˈnak li Jesús quixchap li caxlan cua. Quixbantioxi chiru li Dios. Quixjachi li caxlan cua ut quixqˈue reheb lix tzolom re nak teˈxjeqˈui reheb li qˈuila tenamit li cˈojcˈo̱queb aran. Joˈcan ajcuiˈ quixba̱nu riqˈuin li car. Ut queˈcuaˈac chixjunileb toj retal queˈcˈojla xchˈo̱leb. 12 Nak ac xeˈrakeˈ chi cuaˈac, li Jesús quixye reheb lix tzolom: ―Xocomak li joˈ qˈuial x‑elaˈan re nak ma̱cˈaˈ ta̱tzˈekma̱nk, chan. 13 Queˈxxoc cablaju chacach relaˈ li caxlan cua yi̱banbil riqˈuin cebada. Aˈan li qui‑elaˈan nak queˈrakeˈ chi cuaˈac chixjunileb li cuanqueb aran. 14 Nak queˈril li milagro li quixba̱nu li Jesús, eb li cuanqueb aran queˈxye: ―Relic chi ya̱l li cui̱nk aˈin, aˈan li profeta li quiyeheˈ chak resil junxil nak ta̱cha̱lk saˈ ruchichˈochˈ, chanqueb. 15 Li Jesús quixnau nak teˈraj xpuersinquil ru re nak ta̱oc chokˈ rey. Joˈcan nak qui‑el saˈ xya̱nkeb ut co̱ xjunes saˈ li tzu̱l.\n16 Oc re kˈojyi̱n nak co̱eb lix tzolom li Jesús chire li palau. 17 Li Jesús ma̱jiˈ nacuulac riqˈuineb. Queˈoc saˈ jun li jucub ut yo̱queb chi xic saˈ li tenamit Capernaum li cuan jun pacˈal li palau. 18 Ac x‑oc li kˈojyi̱n nak quichal jun cacuil ikˈ ut qui‑oc chi ecˈa̱nc ru li palau chi cau. 19 Cuan na xcab legua ac xeˈbe̱c chiru li haˈ saˈ li jucub nak queˈril nak yo̱ chak chi cha̱lc li Jesús. Yo̱ chi be̱c chiru li haˈ. Yo̱ chak chi nachˈoc chixcˈatk li jucub. Cˈajoˈ nak queˈxucuac xban nak incˈaˈ queˈxnau ru. 20 Ut li Jesús quixye reheb: ―La̱in. Mexxucuac, chan. 21 Ut cˈajoˈ xsahil xchˈo̱leb nak queˈrocsi saˈ li jucub. Ut saˈ ajcuiˈ li ho̱nal aˈan queˈcuulac saˈ li naˈajej li yo̱queb cuiˈ chi xic. 22 Cuulajak chic li qˈuila tenamit li cuanqueb chire li palau li queˈel cuiˈ, queˈxqˈue retal nak jun ajcuiˈ li jucub qui‑el aran. Ut queˈxnau nak li Jesús incˈaˈ qui‑oc chi saˈ li jucub aˈan rochbeneb lix tzolom. Xjuneseb ban co̱eb. 23 Ut cuanqueb cuiˈchic jucub queˈel chak Tiberias queˈcuulac chixcˈatk li naˈajej li queˈcuaˈac cuiˈ nak ac xbantioxi li Jesús chiru li Dios. 24 Li qˈuila tenamit queˈxqˈue retal nak ma̱ ani chic li Jesús saˈ li naˈajej aˈan, chi moco cuanqueb lix tzolom. Queˈoc saˈ eb li jucub li queˈchal Tiberias ut co̱eb Capernaum chixsicˈbal. 25 Nak queˈxtau li Jesús jun pacˈal li palau, queˈxye re: ―At tzolonel, ¿Jokˈe xatchal arin?― 26 Quichakˈoc li Jesús ut quixye reheb: ―Relic chi ya̱l ninye e̱re nak la̱ex yo̱quex chinta̱kenquil xban nak xexinqˈue chi cuaˈac toj retal xexnujac. Incˈaˈ yo̱quex chinta̱kenquil xban nak xeril li milagro li xinba̱nu. 27 Mixic e̱chˈo̱l caˈaj cuiˈ riqˈuin xsicˈbal li tzacae̱mk li na‑osoˈ. Cheqˈuehak ban e̱chˈo̱l chixsicˈbal li tzacae̱mk li incˈaˈ nalaj na‑osoˈ. Aˈan li junelic yuˈam li ninqˈue la̱in li Cˈajolbej. Aˈan aj e nak quixqˈue incuanquil ut quinixtakla chak li Yucuaˈbej, chan li Jesús. 28 Ut queˈxye re li Jesús: ―¿Cˈaˈ raj ru takaba̱nu la̱o re nak ta̱sahokˈ xchˈo̱l li Dios kiqˈuin? chanqueb. 29 Li Jesús quixye reheb: ―Li cˈaˈru naraj li Dios nak te̱ba̱nu, aˈan aˈin: nak tine̱pa̱b la̱in xban nak taklanbilin chak xban, chan. 30 Ut queˈxye cuiˈchic re: ―Tento ta̱cˈut chiku junak li milagro re nak takapa̱b nak taklanbilat xban li Dios. ¿Cˈaˈru li retalil ta̱cˈut chiku? 31 Eb li kaxeˈto̱nil yucuaˈ queˈqˈueheˈ chak li maná chixcuaˈeb nak yo̱queb chak chi numecˈ saˈ li chaki chˈochˈ joˈ tzˈi̱banbil retalil saˈ li Santil Hu: Choxahil cua quiqˈueheˈ chixcuaˈeb. 32 Ut li Jesús quixye reheb: ―Relic chi ya̱l ninye e̱re, moco aˈ ta laj Moisés quiqˈuehoc reheb li choxahil cua. Aˈ ban lin Yucuaˈ, aˈan li quiqˈuehoc reheb. Ut aˈan naqˈuehoc li tzˈakal choxahil cua. 33 Li tzˈakal choxahil cua li naxqˈue li Dios, aˈan li jun li quichal chak saˈ choxa ut naxqˈue li junelic yuˈam reheb li cuanqueb saˈ ruchichˈochˈ, chan. 34 Eb aˈan queˈxye re: ―At Ka̱cuaˈ, ta̱qˈue ta ke rajlal li cua aˈan.― 35 Li Jesús quixye reheb: ―La̱in li cua aˈan. La̱in ninqˈuehoc junelic yuˈam. Li ani napa̱ban cue ta̱cˈojoba̱k xchˈo̱l. Incˈaˈ chic ta̱tzˈoca̱k ut incˈaˈ chic ta̱chakik re. Chanchan nak ac xrakeˈ chi tzaca̱nc. 36 Aban ac xinye e̱re nak usta ac xeril cuu, toj incˈaˈ ajcuiˈ niquine̱pa̱b. 37 Chixjunileb li tixkˈaxtesi cue li Yucuaˈbej, tineˈxpa̱b. Ut li ani napa̱ban cue, la̱in incˈaˈ tintzˈekta̱na. 38 La̱in xinchal chak saˈ choxa re tinba̱nu li cˈaˈru naraj li Dios li quitaklan chak cue. Moco xinchal ta chixba̱nunquil li cˈaˈru nacuaj la̱in. 39 Li cˈaˈru naraj lin Yucuaˈ li quitaklan chak cue, aˈan nak ma̱ jun reheb li cualal incˈajol li xkˈaxtesi cue ta̱sachk chicuu. Tincuaclesiheb ban chi cua̱nkeb xyuˈam saˈ rosoˈjiqueb li cutan. 40 Li Yucuaˈbej li quitaklan chak cue, aˈan naraj nak chixjunileb li teˈxqˈue retal nak la̱in li Cˈajolbej ut tineˈxpa̱b ta̱cua̱nk xyuˈameb chi junelic. Ut la̱in tincuaclesiheb ut tinqˈue xyuˈameb saˈ rosoˈjiqueb li cutan, chan li Jesús. 41 Ut eb laj judío queˈoc chixcuechˈinquil rix li quixye li Jesús xban nak quixye, “La̱in li cua. La̱in xinchal chak saˈ choxa.” 42 Queˈxye chi ribileb rib: ―¿Ma ma̱cuaˈ ta biˈ aˈin li Jesús li ralal laj José? La̱o nakanau ruheb lix naˈ xyucuaˈ. ¿Cˈaˈut nak naxye nak saˈ choxa xchal chak? chanqueb. 43 Quixye li Jesús reheb: ―Canabomak xcuechˈinquil e̱rib, chan. 44 Ma̱ ani naru ta̱pa̱ba̱nk cue cui incˈaˈ ta kˈaxtesinbil cue xban li Yucuaˈbej li quitaklan chak cue. Li nequeˈpa̱ban cue, la̱in tincuaclesiheb cuiˈchic chi yoˈyo saˈ rosoˈjiqueb li cutan. 45 Tzˈi̱banbil retalil chi joˈcaˈin saˈ li Santil Hu xbaneb li profeta: Li Dios tixcˈut li xya̱lal chiruheb chixjunileb. Joˈcan nak chixjunileb li nequeˈabin re ut nequeˈxtau ru li cˈaˈru naxye li Dios, eb aˈan tineˈxpa̱b ajcuiˈ la̱in. 46 Aˈin moco naraj ta naxye nak cuan li queˈiloc chak ru li Acuabej Dios. Caˈaj cuiˈ la̱in ninnaˈoc ru xban nak riqˈuin quinchal chak. 47 Relic chi ya̱l tinye e̱re nak li ani napa̱ban cue, li jun aˈan cuan xyuˈam chi junelic. 48 La̱in li cua li naqˈuehoc yuˈam chi junelic. 49 Le̱ xeˈto̱nil yucuaˈ queˈxcuaˈ chak li cua li quichal chak saˈ choxa junxil nak yo̱queb chi numecˈ saˈ li chaki chˈochˈ. Usta queˈxcuaˈ li cua li quichal saˈ choxa, abanan moco cuanqueb ta xyuˈam chi junelic. 50 Abanan, la̱in li xinchal chak saˈ choxa, la̱in li tzˈakal choxahil cua xban nak ninqˈuehoc yuˈam chi junelic. Li ani napa̱ban cue, aˈan incˈaˈ ta̱ca̱mk. Cua̱nk ban xyuˈam chi junelic. 51 La̱in li yoˈyo̱quil cua. Quinchal chak saˈ choxa. Li ani napa̱ban cue la̱in incˈaˈ ta̱sachk. Cua̱nk ban xyuˈam chi junelic. Li cua li tinqˈue la̱in, aˈan lin tibel nak tinkˈaxtesi cuib chi ca̱mc re nak ta̱ru̱k teˈcua̱nk xyuˈameb chi junelic li cuanqueb saˈ ruchichˈochˈ, chan li Jesús. 52 Nak queˈrabi li cˈaˈru quixye, eb laj judío queˈoc chixcuechˈinquil rix li quixye ut queˈxye: ―¿Chanru nak tixqˈue lix tibel re takatzaca? chanqueb. 53 Quixye li Jesús reheb: ―Relic chi ya̱l ninye e̱re: Cui incˈaˈ te̱tzaca lin tibel la̱in li Cˈajolbej ut cui incˈaˈ te̱rucˈ lin quiqˈuel, incˈaˈ ta̱cua̱nk le̱ yuˈam chi junelic. 54 Chixjunileb li nequeˈxtzaca lin tibel ut nequeˈrucˈ lin quiqˈuel, cua̱nk xyuˈameb chi junelic, ut la̱in tincuaclesiheb cuiˈchic chi yoˈyo saˈ rosoˈjiqueb li cutan. 55 Lin tibel, aˈan li tzacae̱mk li naqˈuehoc junelic yuˈam. Ut lin quiqˈuel, aˈan li ucˈa li naqˈuehoc junelic yuˈam. 56 Li ani naxtzaca lin tibel ut narucˈ lin quiqˈuel, li jun aˈan cuan chi sum a̱tin cuiqˈuin ut la̱in cuanquin chi sum a̱tin riqˈuin aˈan. 57 Li yoˈyo̱quil Dios, aˈan li quitaklan chak cue. Joˈ nak yoˈyo chi junelic aˈan, joˈcan nak yoˈyo̱quin ajcuiˈ la̱in chi junelic. Joˈcan ajcuiˈ li ani naxtzaca lin tibel, li jun aˈan ta̱cua̱nk xyuˈam chi junelic saˈ incˈabaˈ la̱in. 58 Joˈcan nak la̱in li cua li quinchal chak saˈ choxa. Moco joˈ ta li cua li queˈxcuaˈ le̱ xeˈto̱nil yucuaˈ. Aˈan incˈaˈ quixqˈue xyuˈameb chi junelic. Abanan chixjunileb li teˈcuaˈok re li cua aˈin, eb aˈan teˈcua̱nk xyuˈameb chi junelic, chan li Jesús. 59 Chixjunil li cˈaˈak re ru aˈin li Jesús quixye reheb nak yo̱ chixcˈutbal li xya̱lal chiruheb aran Capernaum saˈ li cab li nequeˈxchˈutub cuiˈ ribeb laj judío.\nNabaleb queˈxcanab xta̱kenquil li Jesús\n60 Nak queˈrabi li cˈaˈru quixye, nabaleb lix tzolom queˈoc chi a̱tinac chi ribileb rib, ut queˈxye: ―Cˈajoˈ xchˈaˈajquil xtaubal ru li xye. ¿Ani ta cuiˈ ta̱taˈok ru? chanqueb. 61 Li Jesús quixnau nak yo̱queb chixcuechˈinquil rix li cˈaˈru quixye usta ma̱ ani quiyehoc re. Joˈcan nak quixye reheb: ―¿Ma incˈaˈ xcuulac che̱ru li cˈaˈru xinye e̱re? ¿Ma te̱canab inta̱kenquil xban? 62 ¿Ma ra xerecˈa nak xinye e̱re chi joˈcan? ¿Cˈaˈ raj ru te̱ba̱nu nak te̱ril nak la̱in li Cˈajolbej yo̱kin cuiˈchic chi xic saˈ choxa li xincuan cuiˈ chak junxil? 63 Li naqˈuehoc junelic yuˈam, aˈan li Santil Musikˈej. Aˈan ma̱cuaˈ re li tibelej. La̱in xinchˈolob xya̱lal che̱ru. Li xinye e̱re yebil cue xban li Santil Musikˈej. Cui te̱pa̱b li cˈaˈru xinye, li Santil Musikˈej tixqˈue e̱re li junelic yuˈam. 64 Abanan toj cuanqueb ajcuiˈ saˈ e̱ya̱nk li incˈaˈ nequeˈpa̱ban, chan li Jesús. Chalen saˈ xticlajic li Jesús quixnau aniheb li incˈaˈ teˈpa̱ba̱nk re. Ut quixnau ajcuiˈ ani li ta̱kˈaxtesi̱nk re saˈ rukˈeb li xicˈ queˈiloc re. 65 Ut quixye ajcuiˈ li Jesús reheb: ―Joˈcan nak xinye e̱re nak ma̱ ani ta̱ru̱k ta̱pa̱ba̱nk cue cui incˈaˈ ta kˈaxtesinbil cue xban li Yucuaˈbej, chan. 66 Chalen saˈ li cutan aˈan nabaleb lix tzolom queˈchˈinan xchˈo̱leb ut incˈaˈ chic queˈxta̱ke li Jesús. 67 Ut li Jesús quixye reheb lix tzolom cablaju: ―¿Ma te̱raj ajcuiˈ xic la̱ex? ¿Ma tine̱canab ajcuiˈ la̱ex? chan reheb. 68 Quichakˈoc laj Simón Pedro ut quixye re: ―At Ka̱cuaˈ, ¿ani aj iqˈuin toxic? La̱at nacaye ke chanru ta̱cua̱nk kayuˈam chi junelic. 69 La̱o nakapa̱b li cˈaˈru nacaye ut nakanau nak la̱at li Cristo, li Ralal li yoˈyo̱quil Dios, chan. 70 Quixye li Jesús: ―¿Ma ma̱cuaˈ ta biˈ la̱in xinsicˈoc e̱ru la̱ex li cablaju? La̱in xinsicˈoc e̱ru ut jun saˈ e̱ya̱nk xkˈaxtesi rib re laj tza, chan. 71 Yo̱ chi a̱tinac chirix laj Judas Iscariote, li ralal laj Simón. Usta aˈan jun reheb li cablaju, mokon laj Judas Iscariote quixkˈaxtesi li Jesús saˈ rukˈeb li xicˈ nequeˈiloc re.


San Mateo 5 KEKNT - Ut nak quirileb li qꞌuila tenamit, - Bible Search\nLi Jesús naxchꞌolob xya̱lal saꞌ xbe̱n li tzu̱l\n1Ut nak quirileb li qꞌuila tenamit, li Jesús quitakeꞌ saꞌ xbe̱n jun li tzu̱l. Ut nak quicꞌojla, eb li yo̱queb chixta̱kenquil queꞌxchꞌutub rib riqꞌuin. 2Qui-oc chixchꞌolobanquil lix ya̱lal chiruheb ut quixye: 3—Us xak reheb li nequeꞌrecꞌa nak cubenak xcuanquileb xban nak eb aꞌan cua̱nkeb chic rubel lix nimajcual cuanquilal li Dios. 4Us xak reheb li nequeꞌya̱bac xban xrahileb xchꞌo̱l xban nak eb aꞌan ta̱cꞌojoba̱k xchꞌo̱leb. 5Us xak reheb li tu̱laneb xban nak eb aꞌan teꞌe̱chani̱nk re li naꞌajej li yechiꞌinbil reheb xban li Dios. 6Us xak reheb li teꞌraj ru xba̱nunquil li ti̱quilal. Chanchan li teꞌtzꞌoca̱k ut teꞌchakik re. Us xak reheb xban nak li Dios ta̱tenkꞌa̱nk reheb chixba̱nunquil li us. 7Us xak reheb li nequeꞌuxta̱nan u xban nak eb aꞌan teꞌuxta̱na̱k ruheb xban li Dios. 8Us xak reheb li ti̱queb xchꞌo̱l xban nak eb aꞌan teꞌril ru li Dios. 9Us xak reheb li nequeꞌxtenkꞌa ras ri̱tzꞌin chi cua̱nc saꞌ tuktu̱quil usilal xban nak eb aꞌan ralal xcꞌajol li Dios teꞌyehekꞌ reheb. 10Us xak reheb li nequeꞌrahobtesi̱c saꞌ xcꞌabaꞌ li ti̱quilal, xban nak eb aꞌan cua̱nkeb chic rubel lix cuanquilal li Dios. 11Us xak e̱re nak texhobekꞌ ut texrahobtesi̱k saꞌ incꞌabaꞌ ut ta̱yehekꞌ e̱re cꞌaꞌak re ru chi ma̱usilal chi yal ticꞌtiꞌ. 12Mirahoꞌ e̱chꞌo̱l. Chisahokꞌ ban e̱chꞌo̱l riqꞌuin li cꞌaꞌru ta̱uxk e̱re xban nak kꞌaxal nim le̱ kꞌajca̱munquil ta̱qꞌuehekꞌ e̱re saꞌ choxa. Moco caꞌaj cuiꞌ ta la̱ex yo̱quex chi cꞌuluc re li raylal. Joꞌcan aj ban cuiꞌ queꞌxcꞌul li profeta li queꞌcuan junxil.\nLi ratzꞌamil li ruchichꞌochꞌ\n13La̱ex aj pa̱banel chanchanex li atzꞌam li nacꞌanjelac arin saꞌ ruchichꞌochꞌ. Cui ta li atzꞌam ta̱sachk xquiꞌal, ¿cꞌaꞌ ta raj chic ru ta̱oc cuiꞌ? Ma̱cꞌaꞌ chic ta̱oc cuiꞌ. Yal re tzꞌekecꞌ aj chic ut re yekꞌi̱c.\nLix saken li ruchichꞌochꞌ\n14La̱ex aj pa̱banel, la̱ex lix cutan saken li ruchichꞌochꞌ. Junak tenamit cuan saꞌ xbe̱n junak tzu̱l ma̱ jaruj naru xmukbal. 15Chi moco nalochman junak candil re xqꞌuebal rubel junak chacach. Naqꞌueman ban saꞌ xbe̱n xnaꞌaj candil re nak tixcutanobresi saꞌ li cab li cuanqueb cuiꞌ chixjunileb. 16Joꞌcan ajcuiꞌ la̱ex. La̱ex lix cutan saken li ruchichꞌochꞌ. Chicꞌutu̱nk biꞌ le̱ cha̱bilal chiruheb le̱ ras e̱ri̱tzꞌin re nak eb aꞌan teꞌxqꞌue retal li us nequeba̱nu ut teꞌxqꞌue xlokꞌal le̱ Yucuaꞌ li cuan saꞌ choxa.\nLi Jesús naxchꞌolob xya̱lal li chakꞌrab\n17Me̱cꞌoxla nak xinchal chixsachbal xcuanquil li chakꞌrab li quiqꞌueheꞌ re laj Moisés chi moco li ac xoleꞌxye li profeta. Incꞌaꞌ xinchal chixsachbal xcuanquil aꞌan. Xinchal ban re nak ta̱tzꞌaklok ru aꞌan. 18Relic chi ya̱l tinye e̱re nak ta̱osokꞌ li choxa, ta̱osokꞌ li ruchichꞌochꞌ, ut yal ta jun xle̱tril chi moco junak retalil li chakꞌrab ta̱sachk xcuanquil. Toj retal talajeꞌcꞌulma̱nk chixjunil. 19Li ani naxkꞌet li chakꞌrab, usta nacꞌutun nak incꞌaꞌ nim xcuanquil chiru aꞌan, ut cui naxcꞌut chiru li ras ri̱tzꞌin xba̱nunquil chi joꞌcan, li jun aꞌan kꞌaxal caꞌchꞌin lix lokꞌal ta̱qꞌuehekꞌ re saꞌ lix nimajcual cuanquilal li Dios. Abanan li ani naxba̱nu chi tzꞌakal li naxye li chakꞌrab, ut tixcꞌut chiru li ras ri̱tzꞌin xba̱nunquil chi joꞌcan, li jun aꞌan kꞌaxal nim lix lokꞌal ta̱qꞌuehekꞌ re saꞌ lix nimajcual cuanquilal li Dios. 20Tinye ajcuiꞌ e̱re nak cui lix ti̱quilal le̱ chꞌo̱l incꞌaꞌ tixkꞌax ru xti̱quilal xchꞌo̱leb laj tzꞌi̱b ut eb laj fariseo, incꞌaꞌ tex-oc rubel lix nimajcual cuanquilal li Dios.\nLi Jesús naxchꞌolob xya̱lal chirix li joskꞌil\n21E̱rabiom resil li chakꞌrab nak yebil reheb li kaxeꞌ kato̱n: Ma̱camsi a̱cuas a̱cui̱tzꞌin. Li ani ta̱camsi̱nk, toj tixtoj rix saꞌ rakba a̱tin. 22Aban la̱in tinye e̱re lix ya̱lal aꞌan. Li ani ta̱joskꞌok riqꞌuin li ras ri̱tzꞌin ta̱rakekꞌ a̱tin saꞌ xbe̱n. Ut li ani tixtzꞌekta̱na li ras ri̱tzꞌin cuan xma̱c chiru laj rakol a̱tin. Ut li ani tixye xyaj tiox re li ras ri̱tzꞌin, ma̱re anchal ta̱xic saꞌ xxamlel li xbalba. 23Joꞌcan nak cui saꞌ xqꞌuebal la̱ mayej chiru li artal ta̱julticokꞌ a̱cue nak ta̱recꞌa saꞌ xchꞌo̱l la̱ cuas a̱cui̱tzꞌin nak cuan a̱ma̱c chiru, 24canab aran la̱ mayej, ut ayu, cꞌam chak a̱cuib saꞌ usilal riqꞌuin la̱ cuas a̱cui̱tzꞌin, tojoꞌnak toxa̱kꞌaxtesi la̱ mayej. 25Cui cuan la̱ chꞌaꞌajquilal riqꞌuin la̱ cuas a̱cui̱tzꞌin, yi̱b ru chi junpa̱t. Cui incꞌaꞌ nacacꞌam a̱cuib saꞌ usilal chi junpa̱t, ma̱re anchal tatxcꞌam riqꞌuin laj rakol a̱tin ut aꞌan tatxtakla saꞌ tzꞌalam. 26Ut incꞌaꞌ tat-e̱lk aran cui incꞌaꞌ ta̱toj chixjunil li joꞌ qꞌuial teꞌxpatzꞌ a̱cue. Relic chi ya̱l ninye a̱cue nak tento ta̱cꞌam a̱cuib saꞌ usilal riqꞌuin la̱ cuas a̱cui̱tzꞌin.\nLi Jesús naxchꞌolob xya̱lal chirix li muxuc caxa̱r\n27E̱rabiom resil nak quiyeman najter: Matmuxuc caxa̱r. 28Ut la̱in tinye e̱re nak yalak ani tixcaꞌya junak ixk re xrahinquil ru, ac xmux ru lix sumlajic xban xrahinquil ru. 29Le̱ najter naꞌleb tento te̱canab chi junaj cua. Li cꞌaꞌak re ru ta̱qꞌuehok e̱re chi ma̱cobc, te̱tzꞌekta̱na. Cui li xnakꞌ la̱ cuu li cuan saꞌ a̱nim naqꞌuehoc a̱cue chi ma̱cobc, us raj nak ta̱cuisi ut ta̱tzꞌek. Kꞌaxal us nak ta̱sachk li xnakꞌ a̱cuu chiru nak tatxic la̱at saꞌ xbalba. 30Cui la̱ nim ukꞌ naqꞌuehoc a̱cue chi ma̱cobc, us raj cui ta̱yocꞌ ut ta̱tzꞌek. Kꞌaxal us nak ta̱sachk la̱ cuukꞌ chiru nak tatxic la̱at saꞌ xbalba.\nLi Jesús naxchꞌolob xya̱lal chirix li jachoc ib\n31Ut yebil ajcuiꞌ chi joꞌcaꞌin: Li ani tixjach rib riqꞌuin li rixakil, tento nak tixyi̱b li hu re xjachbal rib ut tixqꞌue re. 32Abanan la̱in ninye e̱re lix ya̱lal aꞌan. Li ani naxjach rib riqꞌuin li rixakil chi incꞌaꞌ xmux ru xsumlajic li ixakilbej, aꞌ li be̱lomej cuan xma̱c nak li ixk aꞌan tixmux ru xsumlajic. Ut li ani ta̱cꞌamok re li ixk, li ac xcanaba̱c xban xbe̱lom, li cui̱nk aꞌan naxmux ru li sumsu.\nLi Jesús naxchꞌolob xya̱lal chirix li juramento\n33E̱rabiom resil nak quiyeheꞌ reheb le̱ xeꞌto̱nil yucuaꞌ chi joꞌcaꞌin: Li cꞌaꞌak re ru te̱yechiꞌi xba̱nunquil riqꞌuin juramento, tento te̱ba̱nu. 34Abanan la̱in tinye e̱re tento te̱ba̱nu li cꞌaꞌru te̱yechiꞌi ut me̱ba̱nu li juramento chi ma̱cꞌaꞌ rajbal. Me̱patzꞌ xcꞌabaꞌ li choxa xban nak aꞌan xnaꞌaj li Dios. 35Ut me̱patzꞌ xcꞌabaꞌ li ruchichꞌochꞌ xban nak aꞌan xnaꞌaj li rok. Ut me̱patzꞌ xcꞌabaꞌ li tenamit Jerusalén xban nak aꞌan xtenamit li nimajcual Dios, li tzꞌakal Rey. 36Chi moco te̱ba̱nu li juramento saꞌ xcꞌabaꞌ le̱ jolom xban nak la̱ex incꞌaꞌ naru te̱sakobresi le̱ rismal chi moco naru te̱kꞌekobresi. 37Joꞌcaꞌin ban te̱ba̱nu. Cui te̱ye nak ya̱l, junes ya̱l te̱ye. Ut cui te̱ye nak incꞌaꞌ, junes incꞌaꞌ te̱ye. Cui te̱qꞌue xtzꞌakob li a̱tin aꞌan, li naꞌleb aꞌan riqꞌuin laj tza nachal.\nLi xya̱lal chirix xra̱baleb li xicꞌ nequeꞌiloc ke\n38E̱rabiom resil nak quiyeheꞌ chi joꞌcaꞌin najter: Cui ani ta̱risi xnakꞌ a̱cuu, ta̱isi̱k ajcuiꞌ li xnakꞌ ru aꞌan. Cui ani ta̱risi li ruch a̱cue, ta̱isi̱k ajcuiꞌ li re aꞌan. 39Abanan la̱in tinye e̱re: Me̱sume ma̱usilal riqꞌuin ma̱usilal. Cui junak tixqꞌue junak rukꞌ saꞌ a̱cuu, qꞌue cuiꞌchic chixsacꞌ li jun pacꞌal. 40Li ani ta̱raj tatxcꞌam riqꞌuin laj rakol a̱tin ut ta̱raj xmakꞌbal la̱ cami̱s, qꞌue ajcuiꞌ la̱ chaque̱t re. 41Cui ani ta̱minok a̱cuu chixcꞌambal li ri̱k jun kilómetro, cꞌam cuibak kilómetro la̱at. 42Li ani tixtzꞌa̱ma cꞌaꞌru re a̱cue, qꞌue re. Ut li ani ta̱ajok toꞌoni̱nc a̱cuiqꞌuin, ma̱kꞌetkꞌeti a̱cuib chiru. 43E̱rabiom resil nak te̱ra li ani narahoc e̱re ut xicꞌ te̱ril li xicꞌ na-iloc e̱re. 44Abanan la̱in tinye e̱re, cherahak li xicꞌ na-iloc e̱re. Chetzꞌa̱ma usilal saꞌ xbe̱neb li nequeꞌhoboc e̱re. Cheba̱nuhak li us reheb li xicꞌ nequeꞌiloc e̱re ut chextijok chirix li nequeꞌba̱nun ma̱usilal e̱re ut nequeꞌrahobtesin e̱re. 45Cui te̱ba̱nu chi joꞌcan, la̱exak ralal xcꞌajol le̱ Yucuaꞌ cuan saꞌ choxa. Aꞌan naqꞌuehoc chak li sakꞌe saꞌ xbe̱neb li useb xnaꞌleb joꞌ ajcuiꞌ li incꞌaꞌ useb xnaꞌleb. Ut aꞌan ajcuiꞌ naqꞌuehoc chak li hab saꞌ xbe̱neb li ti̱queb xchꞌo̱l joꞌ ajcuiꞌ li incꞌaꞌ ti̱queb xchꞌo̱l. 46Cui caꞌaj cuiꞌ li nequeꞌrahoc e̱re nequera, ¿cꞌaꞌru le̱ kꞌajca̱munquil te̱cꞌul? ¿Ma incꞌaꞌ ta biꞌ joꞌcan ajcuiꞌ nequeꞌxba̱nu eb laj titzꞌol toj, li nequeꞌbalakꞌin? 47Ut cui caꞌaj cuiꞌ le̱ rech tenamitil nequeqꞌue xsahil xchꞌo̱leb, ¿cꞌaꞌru rusil aꞌan? ¿Ma incꞌaꞌ ta biꞌ joꞌcan ajcuiꞌ nequeꞌxba̱nu li incꞌaꞌ nequeꞌxpa̱b li Dios? 48Ti̱cak biꞌ e̱chꞌo̱l joꞌ le̱ Yucuaꞌ li cuan saꞌ li choxa ti̱c xchꞌo̱l.


SAN MATEO 22 KEK - Li jaljo̱quil ru a̱tin chirix li - Bible Gateway\nSAN MATEO 22 Kekchi (KEK)\nLi jaljo̱quil ru a̱tin chirix li ninkˈe caxa̱r\n22 Li Jesús quia̱tinac cuiˈchic riqˈuineb saˈ jaljo̱quil ru a̱tin. 2 Quixye reheb: Lix nimajcual cuanquilal li Dios chanchan jun li rey li quixninkˈei lix sumlajic li ralal. 3 Quixtaklaheb lix mo̱s chixcˈambaleb chak li ac bokbileb. Aˈut eb aˈan incˈaˈ queˈraj cha̱lc. 4 Quixtakla cuiˈchic jalaneb chic lix mo̱s ut quixye reheb: ―Yehomak reheb li ac bokbileb, “Ac cˈubcˈu li tzacae̱mk, ac xeˈcamsiman eb li cuacax ut chixjunil li xul li ni̱nk xtibeleb. Ac cauresinbil chixjunil. Cha̱lkex saˈ li sumla̱c,” chaˈakex reheb. 5 Ut eb aˈan incˈaˈ queˈraj queˈrabi ut co̱eb. Cuan co̱eb saˈ xcˈaleba̱l ut cuan co̱eb saˈ xcˈayiba̱leb. 6 Ut eb li jun chˈol chic queˈxchapeb lix mo̱s li rey, queˈxrahobtesiheb ut queˈxcamsiheb. 7 Ut li rey nak quirabi aˈan, cˈajoˈ nak quijoskˈoˈ. Quixtaklaheb lix soldado chix‑camsinquil li queˈcamsin reheb lix mo̱s. Ut quixtakla xcˈatbal lix tenamiteb. 8 Tojoˈnak quixye reheb lix mo̱s: ―Ya̱l nak li sumla̱c ac cauresinbil. Abanan li bokbileb ma̱cuaˈ ajcuiˈ xcˈulubeb cha̱lc saˈ li sumla̱c. 9 Anakcuan texxic saˈ eb li be bar nequeˈnumeˈ cuiˈ li cristian. Ut te̱bokeb saˈ li ninkˈe li ani te̱tauheb chak, chan. 10 Ut co̱eb lix mo̱s saˈ eb li be ut queˈxcˈameb saˈ li ninkˈe li joˈ qˈuial queˈxtau, jun chaliqueb li cha̱bil xnaˈleb joˈ ajcuiˈ li incˈaˈ useb xnaˈleb. Ut quinujac li cab xbaneb li ulaˈ. 11 Ut qui‑oc li rey chirilbaleb li rulaˈ. Nak qui‑oc, quiril aran jun li cui̱nk moco tikto ta joˈ nak tikto̱queb li cuanqueb saˈ li sumla̱c. 12 Li rey quixye re: ―At cuami̱g, ¿cˈaˈut nak xat‑oc chak arin chi incˈaˈ tikto̱cat joˈ nequeˈxtikib rib li nequeˈxic saˈ sumla̱c? chan. Ut li cui̱nk incˈaˈ quichakˈoc. 13 Ut li rey quixye reheb lix mo̱s: ―Bacˈomak li rok rukˈ ut cutumak saˈ kˈojyi̱n chirix cab. Aran ut ta̱cua̱nk li ya̱bac ut li cˈuxuxi̱nc ruch e. 14 Nabaleb li bokbileb aban incˈaˈ qˈuiheb li teˈxtau ru li xya̱lal. 15 Ut chirix aˈan, co̱eb laj fariseo ut queˈxcˈu̱b rib re rilbal chan ta na ru nak ta̱ru̱k nak teˈxyal rix li Jesús riqˈuin junak a̱tin re teˈxjit cuiˈ. 16 Queˈxtaklaheb lix tzolom rochbeneb li nequeˈoquen chirix laj Herodes re nak teˈa̱tinak riqˈuin li Jesús yal re xsicˈbal cˈaˈru ta̱paltok cuiˈ riqˈuin li ra̱tin. Ut queˈxye re: ―At tzolonel, nakanau nak nacara li ya̱l. Ut saˈ xya̱lal nacacˈut chiruheb li tenamit cˈaˈru naraj li Dios ut ma̱ ani nacaxucua ru ut incˈaˈ nacasiqˈueb ru li ani nacara. 17 Ye biˈ ke cˈaˈru nacacˈoxla chirix li naˈleb aˈin. ¿Ma us xqˈuebal li toj re laj César li Acuabej malaj incˈaˈ? chanqueb. 18 Ut li Jesús quixnau nak moco anchaleb ta xchˈo̱l nak yo̱queb chi patzˈoc. Quixtau ru lix ma̱usilaleb ut quixye reheb: ―Ex aj caˈpacˈal u, ¿cˈaˈut nak nequeraj xyalbal cuix? 19 Cˈutumak chicuu li tumin li nequextojoc cuiˈ, chan reheb. Ut queˈxcˈut chiru jun li tumin. 20 Ut li Jesús quixpatzˈ reheb: ―¿Ani aj e li jalam u̱ch cuan chiru li tumin aˈin? Ut, ¿ani aj cˈabaˈ li tzˈi̱banbil chiru? chan. 21 Ut queˈchakˈoc ut queˈxye re: ―Re li Acuabej, chanqueb. Ut li Jesús quixye cuiˈchic reheb: ―Tojomak biˈ re li Acuabej li cˈaˈru re li Acuabej, ut tojomak re li Dios li cˈaˈru re li Dios, chan. 22 Ut queˈsach xchˈo̱l nak queˈrabi li cˈaˈru quixye ut queˈxcanab li Jesús ut co̱eb.\nLi xya̱lal lix cuaclijiqueb li camenak chi yoˈyo\n23 Saˈ li cutan aˈan queˈcuulac riqˈuin li Jesús cuib oxib laj saduceo. Eb aˈan incˈaˈ nequeˈxpa̱b nak teˈcuacli̱k cuiˈchic chi yoˈyo li camenak. 24 Queˈxye re li Jesús: ―At tzolonel, laj Moisés quixtzˈi̱ba jun li chakˈrab ut quixye chi joˈcaˈin: Cui junak cui̱nk ta̱ca̱mk ut tixcanab li rixakil chi ma̱cˈaˈ ralal xcˈajol, ta̱cˈamekˈ li rixakil xban li ri̱tzˈin li camenak re nak ta̱cua̱nk ralal xcˈajol saˈ xcˈabaˈ li camenak. 25 Queˈcuan cuukub li cui̱nk ri̱tzˈineb rib saˈ kaya̱nk. Li asbej quisumla ut nak quicam ma̱ jun li ralal xcˈajol quicuan. Ut li rixakil quicˈameˈ xban li ri̱tzˈin li camenak re nak ta̱cua̱nk ralal xcˈajol saˈ xcˈabaˈ li camenak. 26 Ut li cui̱nk aˈan quicam ajcuiˈ ut ma̱ jun li ralal xcˈajol quicuan. Ut joˈcan cuiˈchic quicˈulman toj retal nak queˈcam chixjunileb li cuukub chi cui̱nk ri̱tzˈineb rib. 27 Ut nak ac xeˈcam li cuukub chi cui̱nk, quicam ajcuiˈ li ixk. 28 Ut saˈ xcuaclijiqueb li camenak chi yoˈyo, nak teˈcuacli̱k eb aˈan, ¿ani aj ixakil ta̱cana̱k cuiˈ li ixk aˈan, xban nak li cuukub chi cui̱nk queˈcuan chokˈ xbe̱lom? chanqueb re li Jesús. 29 Nak quichakˈoc, li Jesús quixye reheb: ―La̱ex yo̱quex chixbalakˈinquil e̱rib xban nak incˈaˈ nequetau ru li cˈaˈru naxye saˈ li Santil Hu chi moco nequetau ru lix cuanquil li Dios. 30 Nak teˈcuacli̱k cuiˈchic chi yoˈyo li camenak, chanchanakeb chic li ángel saˈ choxa xban nak incˈaˈ teˈsumla̱k chi moco teˈsumuba̱nk chic. 31 Ut chirix lix cuaclijiqueb li camenak chi yoˈyo, ¿ma incˈaˈ e̱rilom saˈ li Santil Hu li quixye li Dios e̱re chirix lix cuaclijiqueb li camenak chi yoˈyo? Quixye chi joˈcaˈin: 32 La̱in lix Dios laj Abraham, lix Dios aj Isaac, ut lix Dios laj Jacob. Li Dios, aˈan ma̱cuaˈ xDioseb li camenakeb; xDioseb ban li yoˈyo̱queb, chan li Jesús. (Joˈcan nak li Dios quixcˈut nak cuan xcuaclijiqueb chi yoˈyo li camenak.) 33 Ut li qˈuila tenamit queˈsach xchˈo̱leb chirabinquil li xya̱lal li yo̱ chixchˈolobanquil li Jesús chiruheb.\n34 Ut nak laj fariseo queˈxqˈue retal nak incˈaˈ chic queˈru xsumenquil li Jesús laj saduceo, eb aˈan chic queˈxchˈutub ribeb chixcˈu̱banquil chanru teˈxba̱nu. 35 Ut jun reheb, aj tzolol chakˈrab, quipatzˈoc re li Jesús yal re xyalbal rix. 36 ―At tzolonel, chan re li Jesús, ¿Bar cuan li chakˈrab li kˈaxal nim xcuanquil?― 37 Li Jesús quichakˈoc ut quixye re: ―Li chakˈrab li kˈaxal nim xcuanquil, aˈan aˈin: Ta̱ra li Ka̱cuaˈ la̱ Dios chi anchal a̱chˈo̱l ut chi anchal la̱ cua̱m ut chi anchal la̱ cˈaˈux. 38 Aˈan aˈin li xbe̱n chakˈrab, li kˈaxal nim xcuanquil saˈ xya̱nkeb chixjunil. 39 Ut li xcab, chanchan ajcuiˈ aˈin: Ta̱ra la̱ cuas a̱cui̱tzˈin joˈ nak nacara a̱cuib la̱at. 40 Cui nacaba̱nu li cuib chi chakˈrab aˈin ac xaba̱nu li naxye saˈ chixjunil li chakˈrab joˈ ajcuiˈ li yebil xbaneb li profeta, chan li Jesús.\nLi Cristo, li yechiˈinbil xban li Dios, aˈan ralal xcˈajol li rey David\n41 Ut nak toj chˈutchˈu̱queb laj fariseo, li Jesús quixpatzˈ reheb: 42 ―¿Cˈaˈru nequecˈoxla chirix li Cristo, li yechiˈinbil xban li Dios? ¿Ani aj alal aj cˈajol nak nequeye?― Ut queˈxye re: ―Ralal xcˈajol li rey David.― 43 Li Jesús quixye reheb: ―¿Cˈaˈut nak laj David quixye li cˈaˈru quirecˈa saˈ xchˈo̱l xban li Santil Musikˈej nak quixye “Ka̱cuaˈ” re li Cristo? Quixye chi joˈcaˈin: 44 Li Ka̱cuaˈ Dios quixye re li Ka̱cuaˈ laj Colol cue, cˈojlan saˈ lin nim ukˈ toj tinqˈueheb li xicˈ nequeˈiloc a̱cue rubel la̱ cuanquil, chan. 45 Li rey David quixye “Ka̱cuaˈ” re, usta aˈan xcomoneb li ralal xcˈajol.― 46 Ut ma̱ jun chic quiru chi sume̱nc re li Jesús. Ut chalen saˈ li cutan aˈan, ma̱ ani chic quixcacuu xchˈo̱l chi patzˈoc re li Jesús.


HECHOS 20 KEK - Laj Pablo co̱ Macedonia ut Grecia - Ut - Bible Gateway\nHECHOS 20 Kekchi (KEK)\nLaj Pablo co̱ Macedonia ut Grecia\n20 Ut nak ac xnumeˈ li mululij ib, laj Pablo quixbokeb laj pa̱banel riqˈuin. Quixqˈueheb xnaˈleb, quixkˈaluheb, quixchakˈrabiheb ut co̱ Macedonia. 2 Nak ac xrulaˈaniheb li cuanqueb saˈ li naˈajej Macedonia, ut nak ac xqˈueheb xnaˈleb chi cha̱bil, co̱ aran Grecia. 3 Oxib po quicuan aran Grecia ut xic raj re Siria chiru haˈ nak quirabi resil nak eb laj judío teˈxram saˈ xbe. Joˈcan nak co̱ cuiˈchic Macedonia. 4 Qui‑ochbeni̱c toj Asia xbaneb laj Sópater li ralal laj Pirro, Berea xtenamit; laj Aristarco ut laj Segundo, Tesalónica xtenamiteb; ut laj Gayo, Derbe xtenamit; rochbeneb laj Timoteo, laj Tíquico ut laj Trófimo, Asia xtenamiteb. 5 Eb aˈan co̱eb chi ubej ut aran Troas coeˈroybeni. 6 La̱o toj kanumsi li ninkˈe nak nacuaˈeˈ li caxlan cua ma̱cˈaˈ xchˈamal. Chirix aˈan co̱o aran Filipos chiru haˈ. Nak ac xnumeˈ o̱b cutan coxeˈkatau aran Troas, ut cocana cuukub cutan aran. 7 Ut saˈ xbe̱n li cutan re li xama̱n, chˈutchˈu̱queb laj pa̱banel chi cuaˈac saˈ comonil. Laj Pablo yo̱ chixtzolbaleb. Ac cuulajak naxic. Tuktu kˈojyi̱n toj yo̱ chi a̱tinac. 8 Cuanqueb nabal li xam lochlo̱queb saˈ li naˈajej bar chˈutchˈu̱co cuiˈ toj saˈ xbe̱n li cab. 9 Jun li sa̱j al, aj Eutico xcˈabaˈ, cˈojcˈo saˈ li ventana. Xban nak quinajtoˈ kˈojyi̱n laj Pablo chi a̱tinac, quicube xcuara laj Eutico, ut quitˈaneˈ chak saˈ rox tasal li cab. Toj takˈa quinak. Ut camenak chic nak queˈxcuaclesi. 10 Laj Pablo quicube takˈa, quixcˈutzub rib saˈ xbe̱n li al, quixkˈalu ut quixye reheb: ―Me̱qˈue e̱cˈaˈux. Yoˈyo, chan. 11 Quitakeˈ cuiˈchic, quixjachi li caxlan cua, ut queˈcuaˈac. Ut qui‑oc cuiˈchic chi a̱tinac. Ac xsake̱u chic nak quixcanab a̱tinac. Chirix aˈan qui‑el saˈ xya̱nkeb ut co̱. 12 Ut li al yoˈyo nak queˈxcˈam. Ut cˈajoˈ nak quisahoˈ saˈ xchˈo̱leb. 13 La̱o co̱o toj Asón chiru haˈ chixcˈulbal laj Pablo. Aˈan co̱ chi chˈochˈel xban nak joˈcan quiraj. 14 Nak cocuulac Asón kanumeˈcˈam laj Pablo ut co̱o Mitilene. 15 Saˈ xcab li cutan co̱o chiru haˈ ut cocuulac saˈ xcaˈyaba̱l Quío. Joˈ cuulajak chic co‑el aran ut cocuulac aran Samos. Ut coxohila̱nk saˈ li tenamit Trogilio. Toj saˈ li cutan jun chic cocuulac Mileto. 16 Laj Pablo ac cuan saˈ xchˈo̱l nak incˈaˈ ta̱numekˈ Efeso re nak incˈaˈ ta̱ba̱yk Asia. Yo̱ chixse̱banquil rib xban nak ta̱raj cua̱nc saˈ li ninkˈe Pentecostés aran Jerusalén.\nLaj Pablo quixchakˈrabiheb li nequeˈcˈamoc be saˈ xya̱nkeb laj pa̱banel aran Efeso\n17 Nak toj cuan Mileto quixtakla chak xbokbaleb li nequeˈcˈamoc be saˈ xya̱nkeb laj pa̱banel aran Efeso re teˈxic riqˈuin. 18 Ut nak queˈcuulac riqˈuin aran Mileto, quixye reheb: ―La̱ex nequenau nak chalen cuoquic Asia saˈ xya̱lal cuanquin saˈ e̱ya̱nk. 19 Nak yo̱quin chi cˈanjelac chiru li Ka̱cuaˈ quincubsi incuanquil ut quinya̱bac xban li raylal ut li yalecˈ li quichal saˈ inbe̱n xbaneb laj judío. 20 La̱in xinchˈolob chi tzˈakal li xya̱lal che̱ru. Ma̱cˈaˈ xinmuk che̱ru. Quinchˈolob ban xya̱lal chiruheb li tenamit joˈ ajcuiˈ saˈ eb li cab. 21 Yo̱quin chixjulticanquil chiruheb laj judío ut chiruheb li ma̱cuaˈeb aj judío, nak teˈxyotˈ xchˈo̱l ut teˈxjal xcˈaˈux chiru li Dios ut teˈpa̱ba̱nk saˈ xcˈabaˈ li Ka̱cuaˈ Jesucristo. 22 Anakcuan tenebanbil saˈ inbe̱n xban li Santil Musikˈej xic Jerusalén. Ut incˈaˈ ninnau cˈaˈru tincˈul aran. 23 Caˈaj cuiˈ ninnau nak li Santil Musikˈej quixcˈut chicuu nak saˈ li junju̱nk chi tenamit tinnumekˈ cuiˈ, tincˈul raylal ut tineˈxqˈue saˈ tzˈalam. 24 Abanan la̱in ma̱cˈaˈ ninxucua, chi moco ninra lin yuˈam chokˈ cue injunes. Abanan nacuaj nak tinchoy lin cˈanjel chi sa saˈ inchˈo̱l. Ut ninnau nak taklanbilin xban li Ka̱cuaˈ Jesús chixyebal resil li evangelio li quixqˈue li Dios xban li rusilal. 25 La̱in xinchˈolob chak xya̱lal lix nimajcual cuanquilal li Dios saˈ e̱ya̱nk la̱ex. Ut ninnau ajcuiˈ nak ma̱ jun chic e̱re la̱ex ta̱ilok cuu. 26 Joˈcan nak anakcuan la̱in ninye e̱re nak la̱in ma̱cˈaˈ inma̱c cui la̱ex incˈaˈ texcolekˈ, 27 xban nak ac xinchˈolob chi tzˈakal re ru li naˈleb li taklanbilin cuiˈ xban li Dios. 28 Joˈcan nak ilomak e̱rib chi us la̱ex ut ilomakeb laj pa̱banel li xeˈqˈueheˈ cheril xban li Santil Musikˈej, li quixlokˈeb riqˈuin lix lokˈlaj quiqˈuel. Cherilak laj pa̱banel joˈ nak naril chi us lix carner li pastor. 29 La̱in ninnau nak tine̱lk saˈ e̱ya̱nk, chanchanakeb laj xoj nak teˈcha̱lk li jalaneb xnaˈleb chixpoˈbal ru le̱ pa̱ba̱l. Eb aˈan incˈaˈ teˈril xtokˈoba̱l e̱ru. 30 Ut saˈ e̱ya̱nk ajcuiˈ la̱ex cua̱nkeb li teˈoc chixyebal cˈaˈak re ru incˈaˈ ya̱l re xkˈunbesinquileb laj pa̱banel re teˈxic chirixeb. 31 Yoˈon cua̱nkex ut chijulticokˈ e̱re nak chiru oxib chihab, chi kˈek chi cutan yo̱quin chi ya̱bac ut incˈaˈ xinhilan chixchˈolobanquil e̱naˈleb che̱junju̱nkal. 32 Anakcuan ut ex herma̱n, texinkˈaxtesi saˈ rukˈ li Dios ut li ra̱tin li quixqˈue chak e̱re xban lix rahom chitenkˈa̱nk e̱re chi qˈui̱c saˈ le̱ pa̱ba̱l. Ut aˈan ajcuiˈ ta̱qˈuehok e̱naˈaj saˈ xya̱nkeb li sicˈbileb ru xban li Dios. 33 La̱ex nequenau nak la̱in incˈaˈ xinrahi ru lix tumin jalan, chi moco lix biomal, chi moco li rakˈeb. 34 Ut nequenau ajcuiˈ nak la̱in xincˈanjelac riqˈuin cuukˈ re xsicˈbal li cˈaˈru cue joˈ ajcuiˈ li cˈaˈru reheb li cuanqueb cuochben. 35 Riqˈuin chixjunil li xinba̱nu, xincˈut che̱ru chanru xtenkˈanquileb li teˈraj tenkˈa̱c. Chijulticokˈ ke li quixye li Ka̱cuaˈ Jesús: Kˈaxal us li qˈuehoc chiru li cˈuluc, chan. 36 Ut nak quirakeˈ chixyebal chixjunil aˈin, laj Pablo quixcuikˈib rib ut qui‑oc chi tijoc rochbeneb chixjunileb. 37 Cˈajoˈ nak queˈya̱bac chixjunileb. Queˈxkˈalu laj Pablo ut queˈrutzˈ ru. 38 Cˈajoˈ xrahil queˈrecˈa nak queˈrabi li a̱tin li quixye laj Pablo nak incˈaˈ chic teˈril ru. Ut nak co̱, coxeˈxcanab chak chire li palau cuan cuiˈ li jucub.


Resil li Santil Hu: K'a'ut Ki'elelik laj David? - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLAJ David ak xkamsi laj Goliat naq laj Abner, laj jolominel reheb' laj puub' re Israel, kixk'am laj David rik'in laj Saul. Laj Saul kixk'e ajwi' laj David cho'q aj jolominel sa' xyanqeb' laj puub' ut kixk'ul sa' rochoch.\nNaq eb' laj puub' ke'sutq'iik chi yalok rik'ineb' laj Filisteo, eb' li ixq ke'ok xyeeb'al: ‹Naab'al kixkamsiheb' laj Saul, ab'an laj David kixq'ax ru xk'ihal kixkamsi›. Laj Saul kichalk xjosq'il xb'aan naq ke'xnima ru laj David chiru a'an. Ab'an laj Jonatan, li ralal laj Saul, moko kixkaqali ta laj David. Laj Jonatan ut laj David neke'xra rib', jo'kan naq ke'xye naq junelik te'wanq sa' amiiwil.\nLaj David naxnaw xch'eeb'al li aarp ut laj Saul nawulak chiru rab'inkil. Laj Saul naxkaqali laj David. Sa' jun kutan naq laj David yook xch'eeb'al li aarp, laj Saul kiwakli ut kixkut li xjutz' ch'iich' sa' xb'een laj David. Toja' naq kixye laj Saul: ‹Ok we xt'ojb'al laj David chiru tz'ak›. Ab'an laj David kixkol rib' chiru. Laj Saul toj kixkut wi' chik li xjutz' ch'iich' sa' xb'een laj David. Naq laj Saul kixb'aanu a'in, laj David kixk'e reetal naq yalaq joq'e naru tkamsiiq.\nMa jultik aawe naq laj Saul kixyeechi'i li xrab'in re li winq li tkamsinq re laj Goliat. Jo'kan naq laj Saul kixye re laj David naq tixk'e li xrab'in re, wi tixkamsi 100 eb' aj Filisteo. Laj Saul kiraj naq eb' laj Filisteo te'xkamsi laj David, ab'an moko kik'ulmank ta chi jo'kan. Laj Saul, kixk'e li xrab'in cho'q rixaqil laj David.\nSa' jun kutan laj Saul kixye re laj Jonatan ut kixye reheb' li xmoos naq traj xkamsinkil laj David. Ab'an laj Jonatan kixye re laj Saul: ‹Maach'e' laj David. Maak'a' xmaak chaawu. Xatxtenq'a naq kixkamsi laj Goliat ut naq kisutq'iik chaq chi yalok kisaho'k sa' aach'ool naq xaawil ru›.\nLaj Saul kixye re li ralal naq ink'a' tixch'e' laj David. Jo'kan naq laj David ki'ok chi k'anjelak rik'in laj Saul. Ut naq laj David yook xch'eeb'al li aarp, laj Saul kixkut wi' chik li xjutz' ch'iich' sa' xb'een. Ab'an laj David kixkol rib', jo'kan naq li ch'iich' ki'ok chiru li tz'ak. A'in li rox sut naq kikamsiik raj laj David. Laj David kixye sa' xch'ool naq t-eleliq.\nSa' li q'oqyink a'an, laj David xko sa' rochoch, ab'an ak xtaqlaak xkamsinkil xb'aan laj Saul. Naq li xMical kixnaw li tixb'aanu li xyuwa', kixye re laj David: ‹Wi ink'a' nakatxik sa' li q'oqyink a'in, tate'xkamsi›. Jo'kan naq li xMical kixtenq'a laj David chi elk sa' b'entaan. Kach'in chik ma wuqub' chihab' kixmuq rib' laj David chiru laj Saul. Ut kiwank sa' jalan jalanq chi na'aj.\nK’a’ut laj Saul kixkaqali laj David? Ab’an, chanru xna’leb’ laj Jonatan?\nK’aru kixb’aanu laj Saul naq laj David yook xch’eeb’al li aarp?\nK’aru kixye laj Saul re laj David re naq truuq sumlaak rik’in li xMical? K’a’ut naq laj Saul kiraj naq laj David tixb’aanu a’an?\nK’aru kixb’aanu laj Saul sa’ rox sut naq laj David yook xch’eeb’al li aarp? (Chaawil li eetalil.)\nK’aru kixb’aanu li xMical re xkolb’al laj David? K’aru kixb’aanu laj David chiru wuqub’ chihab’?\nChaawil li naxye 1 Samuel 18:1-30.\nNaq laj Jonatan kixra laj David chi anchal xch’ool, chanru kixk’utb’esi a’in naq chi jo’kan te’xra rib’ eb’ li ‹jun ch’ol chi karneer› ut eb’ li yulb’ileb’ ru rik’in santil musiq’ej? (1 Sam. 18:1; Juan 10:16; Luc. 12:32; Zac. 8:23.)\nK’aru naxch’olob’ 1 Samuel 18:4 chirix li xna’leb’ laj Jonatan naq kisik’e’k cho’q awab’ej laj David?\nChanru nokooxtenq’a xnawb’al naq li kaqalink naru tooxk’e chi maakob’k jo’ kixb’aanu laj Saul? (1 Sam. 18:7-9, 25; Sant. 3:14-16.)\nChaawil li naxye 1 Samuel 19:1-17.\nNaq laj Jonatan ki’aatinak chi’us chirix laj David, chanru kixk’e rib’ sa’ ch’a’ajkilal chiru laj Saul? (1 Sam. 19:1, 4-6; Pro. 16:14)\nLaj David kixkʼojobʼ xchʼool rikʼin li Yos\nLaj David kiwank naabʼal xchʼaʼajkilal ut wank sut inkʼaʼ us kinaʼlebʼak, abʼan maajunwa kixkanabʼ kʼanjelak chiru li Yos. Kʼe reetal chanru tatxtenqʼa li kixkʼul chaq laj David re naq maajunwa taakanabʼ xpaabʼankil li Jehobʼa.


Li Naʼlebʼ li Natzʼaqlok saʼ Qakutan | Li Santil Hu ut li wank chisa’\nKʼaʼut Us Xtzʼilbʼal xsaʼ li Santil Hu?\nTASAL 1 Li Yos Kixkʼe li Chʼinaʼusil Naʼajej Rehebʼ li Poyanam\nTASAL 2 Keʼisiik saʼ li Chʼinaʼusil Naʼajej arin saʼ Ruuchichʼochʼ\nTASAL 3 Li Keʼkoleʼk saʼ li Bʼutʼihaʼ\nTASAL 4 Li Yos Kixbʼaanu jun li Sumwank Rikʼin laj Abrahan\nTASAL 5 Li Yos Narosobʼtesi laj Abrahan ut li Xjunkabʼal\nTASAL 6 Laj Job Inkʼaʼ Kixtzʼeqtaana li Yos\nTASAL 7 Li Yos Kixkolebʼ laj Israel\nTASAL 8 Keʼreechani li Tenamit Canaan\nTASAL 9 Ebʼ laj Israel Keʼxpatzʼ jun li Awabʼej\nTASAL 10 Wank Xnaʼlebʼ li Awabʼej Salomon\nTASAL 11 Li Bʼich li Nakʼojobʼank ut Nakʼehok Naʼlebʼ\nTASAL 12 Li Chaabʼil Naʼlebʼ li Nabʼeeresink Qe\nTASAL 13 Ebʼ li Awabʼej li Chaabʼilebʼ ut li Maaʼusebʼ Xnaʼlebʼ\nTASAL 14 Keʼaatinak chaq saʼ Xkʼabʼaʼ li Yos\nTASAL 15 Jun li Propeet Kiril li Tkʼulmanq\nTASAL 16 Kiwulak li Sikʼbʼil Ru\nTASAL 17 Li Jesus Kixkʼe chi Naweʼk li Xʼawabʼejilal li Yos\nTASAL 18 Li Kriist Kixbʼaanu li Sachbʼachʼoolej\nTASAL 19 Jun li Naʼlebʼ li Natzʼaqlok ajwiʼ Ru saʼebʼ li Qakutan\nTASAL 20 Li Xkamik li Kriist\nTASAL 21 Li Jesus Kiwakliik wiʼ chik chi Yoʼyo\nTASAL 22 Ebʼ li Apostol lnkʼaʼ Keʼxuwak chi Puktesink\nTASAL 23 Yalaq Bʼar Kipuktesimank li Chaabʼil Esilal\nTASAL 24 Laj Pablo Kixtzʼiibʼa Xhuhebʼ li Chʼuut\nTASAL 25 Li Naʼlebʼ Chirix li Qapaabʼal, li Qabʼaanuhom ut li Qarahom\nTASAL 26 Tchʼinaʼusoʼq wiʼ chik li Ruuchichʼochʼ\nLi Naʼlebʼ li Wank saʼ li Santil Hu: Rusilal li naʼlebʼ\nXqʼehil naq Kikʼulmank Junaq li Naʼlebʼ\nCHAAWIL SAʼ Bashkir Q’eqchi’ afrikáans albanés alemán amárico asamés azerí azerí (alfabeto cirílico) bajo alemán bassa de camerún batak (toba) becol bengalí birmano boulou búlgaro cabilé camboyano cebuano checo chichewa chino (tradicional) chino simplificado chitumbuka chiyao chol cingalés coreano criollo de las seychelles croata danés digor duala efik endonga eslovaco esloveno español estonio feroés finlandés francés fulbé de camerún georgiano griego groenlandés guaraní gujarati hebreo hiligaynon hindi hmong holandés húngaro ilocano indonesio inglés irlandés islandés italiano japonés kayin sgaw kazajo kiniaruanda kirguís kirundi konkani (alfabeto devanagari) konkani (alfabeto latino) kurdo (alfabeto árabe) kurdo kurmanyí del Cáucaso kwanyama lao lengua de señas argentina lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas americano lenguaje de señas australiano lenguaje de señas brasileño lenguaje de señas británico lenguaje de señas checo lenguaje de señas chino lenguaje de señas coreano lenguaje de señas cubano lenguaje de señas de quebec lenguaje de señas estonio lenguaje de señas finlandés lenguaje de señas griego lenguaje de señas holandés lenguaje de señas indonesio lenguaje de señas italiano lenguaje de señas japonés lenguaje de señas malgache lenguaje de señas nicaragüense lenguaje de señas peruano lenguaje de señas polaco lenguaje de señas portugués lenguaje de señas ruso lenguaje de señas zimbabuense letón macedonio malayo malayálam malgache maltés mam mapudungún maratí maya mazahua mazateco de Huautla mixteco de huajuapan mizo mongol mískito navajo nepalés ngäbere (o guaymí) nias noruego náhuatl de guerrero náhuatl de la huasteca náhuatl del centro osético otomí del valle del Mezquital pangasinán panjabí persa polaco portugués purépecha quechua ancashino quechua ayacuchano quechua cuzqueño quiché romaní del sur de Grecia rumano ruso sena shona somalí sranangtongo suajili suati sueco tagalo tai tamil tarahumara tayik telugu tlapaneco tojolabal totonaco tseltal tsonga tsotsil tsuana turco turcomano tártaro ucraniano udmurto uhobo urdu uzbek (roman) uzbeko vendal vietnamita waray-waray xhosa yoruba zapoteco del istmo zapoteco re lachiguiri zulú árabe\nLi Santil Hu ut li naʼlebʼ li wank chisaʼ\nJun li Naʼlebʼ li Natzʼaqlok ajwiʼ Ru saʼebʼ li Qakutan\nLi Jesus kixye chanru tnawmanq naq ak xʼok chi awabʼejink ut naq li rosoʼjik li ruuchichʼochʼ ak nachʼ wank chaq\nSAʼ LI Tzuul Olivo chʼinaʼus nakʼutunk chaq li tenamit Jerusalen ut li Rochoch li Yos. Aran wankebʼ naq kaahibʼ rehebʼ li Xʼapostol keʼxye naq tixchʼolobʼ chiruhebʼ kʼaru xyaalal li raatin. Naq keʼxye re aʼin, tojaʼ traqeʼq xyeebʼal rehebʼ naq tsachmanq li Rochoch li Yos, abʼan xbʼeenwa kiʼaatinak chaq chirix li «rosoʼjik li ruuchichʼochʼ» (Mateo 13:40, 49). Joʼkan naq keʼxpatzʼ re: «Joʼqʼe taakʼulmanq aʼin ut kʼaru reetalil laachalik [malaj «reetalil naq wanqat saʼ qayanq», TNM] ut li rosoʼjik li ruuchichʼochʼ» (Mateo 24:3).\nLi Jesus kixchʼolobʼ chiruhebʼ kʼaru tkʼulmanq xbʼeenwa naq tjukʼmanq li tenamit Jerusalen ut li Rochoch li Yos. Abʼan aʼin ttzʼaqloq ajwiʼ saʼ chixjunil li ruuchichʼochʼ. Ut re xnawbʼal joqʼe twanq saʼ qayanq li Jesus, ebʼ li qas qiitzʼin tento teʼxkʼe reetal jun li nimla eetalil: li jalan jalanq chi naʼlebʼ li kixye chaq li Jesus yooq chi kʼulmank saʼ chixjunil li ruuchichʼochʼ. Ut aʼin li eetalil li tkʼutbʼesinq re naq li Jesus ak xaqabʼanbʼil chik choʼq Awabʼej saʼ li Xʼawabʼejilal li Jehobʼa. Ut li awabʼejilal aʼin chi seebʼ trisi chixjunil li maaʼusilal ut tixkʼam chaq wiʼ chik li tuqtuukilal saʼ xbʼeen li Ruuchichʼochʼ. Naq yook chaq chi tzʼaqlok li kixye chaq li Jesus aʼan tixkʼutbʼesi naq yook chaq chi nachʼok li rosoʼjik li maaʼusilal ut li xʼawabʼejilal li winq, ebʼ li paabʼal ut li xwanjikebʼ li qas qiitzʼin; tojaʼ naq tchalq li akʼ ruuchichʼochʼ.\nKʼaru tkʼulmanq naq li Jesus t-oq chi awabʼejink saʼ choxa? Li Jesus kixye naq yooq li yalok u, li weʼej, li kaqsut-iqʼ ut li nimla yajel saʼ chixjunil li ruuchichʼochʼ. Ebʼ li poyanam moko yooqebʼ ta chik xpaabʼankil li xchaqʼrabʼ li tenamit. Ut ebʼ li tzʼaqal aj paabʼanel yooqebʼ xpuktesinkil li chaabʼil esilal chirix li Xʼawabʼejilal li Yos saʼ chixjunil li ruuchichʼochʼ. Li nimla eetalil traqeʼq naq tchalq li «xnimal li rahilal». Jwal chʼaʼajkaq xkuybʼal li nimla kutan aʼin! (Mateo 24:21.)\nUt chanru teʼxnaw raj ebʼ li tzʼaqal aj paabʼanel naq yooq chaq chi nachʼok li nimla rahilal aʼin? Li Jesus kixye rehebʼ li xtzolom: «Chekʼehaq reetal li xcheʼel li iig» (Lucas 21:29). Naq naʼok chi elk xxaq xcheʼil junaq li iig, naqanaw naq yook chaq chi nachʼok li saqʼehil. Joʼkan bʼiʼ, naq yooq chaq chi kʼulmank chixjunil li kixye chaq li Jesus, tnawmanq naq chi seebʼ tchalq li nimla kutan. Li Jesus kixchʼolobʼ naq kaʼajwiʼ li Yuwaʼbʼej naxnaw xkutankil ut xhoonalil naq tchalq li nimla rahilal. Joʼkan naq kixye: «Yoʼon wanqex, chexyoʼleq xbʼaan naq inkʼaʼ nekenaw joʼqʼe li xqʼehil» (Marcos 13:33).\n(Isinbʼil chaq saʼ Mateo tasal 24, 25; saʼ Marcos tasal 13 ut saʼ Lucas tasal 21.)\nKʼaru keʼxpatzʼ re li Jesus kaahibʼ rehebʼ li Xʼapostol?\nKʼaru tixkʼut li eetalil chirix li kiʼaatinak chaq li Jesus, ut chanru tkʼulmanq aʼin?\nKʼaru kixye li Jesus rehebʼ li xtzolom naq kiʼaatinak chirix li nimla rahilal?\nREETALIL NAQ LI KRIIST TWANQ SAʼ QAYANQ\nLi Jesus kixye chaq kʼaru eetalil naq li Yos chi seebʼ trisi li maaʼusebʼ xnaʼlebʼ saʼ xbʼeen li ruuchichʼochʼ. Saʼ li Xbʼeen Nimla Yalok U li kiwank chiru li chihabʼ 1914, kiʼok chi ilmank li eetalil aʼin. Chi seebʼ teʼosoʼq li bʼalaqʼil paabʼal, ebʼ li awabʼej ut li xwanjikebʼ li qas qiitzʼin, ut maaʼani truuq xbʼaanunkil naq inkʼaʼ tkʼulmanq aʼin. Ut re xkolbʼalebʼ ribʼ, ebʼ li xtzolom li Jesus tento naq ajʼooqebʼ ru ut teʼxkʼutbʼesi naq wankebʼ chixkʼatq li Yos ut naq nekeʼxkanabʼ naq t-awabʼejinq saʼ xbʼeenebʼ (Mateo 24:3-14; Lucas 21:36). *\n^ párr. 14 Wi taawaj xkomon li naʼlebʼ chirix li kixye chaq li Jesus, chaawil li Tzolom 9 re li tasal hu, Kʼaru Tzʼaqal Naxchʼolobʼ li Santil Hu?, rehebʼ laj Testiiw re li Jehobʼa.


HEBREOS 4 KEK - Li Dios toj yo̱ ajcuiˈ - Bible Gateway\nHEBREOS 4 Kekchi (KEK)\n4 Li Dios toj yo̱ ajcuiˈ chixyechiˈinquil li oc chi hila̱nc saˈ li cha̱bil naˈajej. Abanan chikaba̱nu cue̱nt re nak ma̱ jun taxak saˈ kaya̱nk incˈaˈ ta̱oc saˈ li hiloba̱l aˈan. 2 La̱o xkabi resil li colba‑ib joˈ nak queˈrabi resil najter. Abanan ma̱cˈaˈ qui‑oc cuiˈ reheb nak queˈrabi xban nak incˈaˈ queˈpa̱ban. 3 Xban nak la̱o xkapa̱b li Dios, to‑oc chi hila̱nc riqˈuin saˈ li cha̱bil naˈajej. Li Dios quia̱tinac chirixeb li kaxeˈto̱nil yucuaˈ nak quixye: Nak quichal injoskˈil, quinye nak relic chi ya̱l ma̱ jokˈe teˈoc chi hila̱nc cuiqˈuin. Quixye aˈan us ta ac chˈolchˈo nak cuan li naˈajej re hila̱nc chalen nak li Dios quixrak lix cˈanjel nak quixyi̱b li ruchichˈochˈ. 4 Tzˈi̱banbil saˈ li Santil Hu chirix li xcuuk li cutan li naxye chi joˈcaˈin: Ut li Dios quixrak lix cˈanjel ut quihilan saˈ xcuuk li cutan. 5 Ut tzˈi̱banbil ajcuiˈ saˈ li Santil Hu chirixeb li incˈaˈ queˈpa̱ban: Incˈaˈ teˈoc chi hila̱nc cuiqˈuin. 6 Queˈrabi li ra̱tin li Dios najter ut cuan li incˈaˈ queˈoc chi hila̱nc riqˈuin xban nak incˈaˈ queˈpa̱ban. Aban li ani napa̱ban anakcuan toj naru ta̱oc chi hila̱nc riqˈuin. 7 Najter cuanqueb laj Israel incˈaˈ queˈpa̱ban. Ut nak ac xnumeˈ qˈuila chihab, li Dios quixyechiˈi cuiˈchic li hiloba̱l nak quia̱tinac riqˈuin laj David. Ut laj David quixtzˈi̱ba li quiyeheˈ re li naxye chi joˈcaˈin: Anakcuan cherabi taxak li cua̱tin ut me̱cacuubresi le̱ chˈo̱l, chan. 8 Eb li queˈpa̱ban saˈ xya̱nkeb laj Israel queˈoc chi hila̱nc saˈ li naˈajej Canaán nak laj Josué quicˈamoc be chiruheb. Abanan ma̱cuaˈ aˈan li tzˈakal naˈajej re hila̱nc chi junelic. Cui ta aˈan li tzˈakal hiloba̱l, incˈaˈ raj chic quixye li Dios nak toj naru to‑oc chi hila̱nc riqˈuin. 9 Joˈcan nak toj cuan li lokˈlaj naˈajej re hila̱nc reheb li nequeˈpa̱ban re li Dios. 10 Li ani ac x‑oc chi hila̱nc riqˈuin li Dios, aˈan ac xhilan chi tzˈakal, joˈ nak li Dios quihilan nak quixrak lix cˈanjel. 11 Chikaqˈuehak kachˈo̱l chixpa̱banquil li Dios re nak to‑oc chi hila̱nc riqˈuin. Ma̱ ani taxak ke incˈaˈ ta̱oc xban xkˈetba a̱tin joˈ queˈxba̱nu chak junxil nak incˈaˈ queˈpa̱ban. 12 Li ra̱tin li Dios yoˈyo ut kˈaxal nim xcuanquil. Chanchan jun chˈi̱chˈ caˈ pacˈal xkˈesnal. Riqˈuin lix nimal xcuanquil, li ra̱tin li Dios nacuulac toj saˈ xchamal li ka̱m. Ut naxcˈutbesi chiku chanru li kanaˈleb ut chanru li kacˈaˈux. 13 Ma̱ ani naru tixmuk rib chiru li Dios xban nak aˈan quiyi̱ban re chixjunil li cˈaˈak re ru cuan. Cutan saken chiru li Dios li kayehom kaba̱nuhom. Ma̱cˈaˈ mukmu chiru li Dios li toxkachˈolob cuiˈ kayehom kaba̱nuhom.\nLi Ka̱cuaˈ Jesucristo, aˈan tzˈakal xyucuaˈil aj tij\n14 Li Ka̱cuaˈ Jesucristo, li Ralal li Dios, aˈan lix yucuaˈil aj tij chokˈ ke. Quitakeˈ saˈ choxa ut cuan chak riqˈuin li Dios Acuabej. Yo̱ chak chi oque̱nc chikix chiru li Dios. Joˈcan nak cauhak taxak kachˈo̱l saˈ li kapa̱ba̱l. 15 Li Jesucristo aˈan xyucuaˈil aj tij chokˈ ke la̱o. Naxtokˈoba ku xban nak naxnau nak moco kˈaxal cau ta li kachˈo̱l. Nak quicuan arin saˈ ruchichˈochˈ, li Jesucristo quiyaleˈ ra̱lenquil joˈ nak nayaleˈ ka̱lenquil la̱o. Aban li Jesucristo incˈaˈ quima̱cob. 16 Chotijok chi anchal kachˈo̱l chiru li nimajcual Dios. Aˈan ta̱ril xtokˈoba̱l ku ut riqˈuin xnimal rusilal toxtenkˈa nak cua̱nko saˈ junak raylal.


Gn 30 QQC - Naq lix Rakel kixk'e reetal naq maajun - Bible Search\nGn 29 Gn 31\n1Naq lix Rakel kixk'e reetal naq maajun xk'uula'al kiwank rik'in laj Jakob, kixkaqali li xchaq'na' ut kixye re li xb'eelom: “K'ehin chi alank malaj tinkamq”. 2Kijosq'o'k laj Jakob rik'in lix Rakel ut kixye re: “Ma juntaq'eetin tab'i' rik'in li Yos li ink'a' xatxk'e chi alank?”, chan. 3Kixye lix Rakel: “Wank aran xBilhá, laj k'anjel chiwu. Wanqat rik'in ut chi'alanq a'an sa' xb'een waq: chi jo'kan te'wanq inkok'al sa' xk'ab'a' a'an”. 4Ut kixk'e lix Bilhá, laj k'anjel chiru, cho'q rixaqil, ut laj Jakob kiwank rik'in. 5Lix Bilhá kikanaak sa' yu'am ut kirala jun xk'uula'al laj Jakob. 6Toja' naq lix Rakel kixye: “Li Yos tiik xch'ool, xb'aan naq xrab'i xyaab' inkux ut xk'e jun ink'uula'al”. Jo'kan naq aj Dan kixk'e cho'q xk'ab'a' li k'uula'al.\n7Kisiyank wi' chik lix Bilhá, laj k'anjel chiru lix Rakel, ut kirala xkab' xk'uula'al laj Jakob. 8Ut lix Rakel kixye: “Xqayal qu wochb'een linchaq'na' ut laa'in xinq'ax ru”. Ut aj Neftalí kixk'e cho'q xk'ab'a' li k'uula'al.\n9Naq lix Liiy kiril naq ink'a' chik na'alank, kixk'am lix Silpá, laj k'anjel chiru, ut koxk'e cho'q rixaqil laj Jakob. 10Ut lix Silpá, laj k'anjel chiru lix Liiy, kirala jun xk'uula'al laj Jakob. 11Toja' naq kixye lix Liiy: “Us xaq we!”. Ut aj Gad kixk'e cho'q xk'ab'a' li k'uula'al.\n12Lix Silpá, laj k'anjel chiru lix Liiy, kirala xkab' xk'uula'al laj Jakob; 13ut kixye lix Liiy: “K'ajo' xsahil inch'ool, xb'aan naq chixjunileb' li ixq: «Us xaq aawe», cha'qeb' we”. Jo'kan naq aj Aser kixk'e cho'q xk'ab'a'.\n14Sa' xq'ehil li q'olok koho laj Rubén sa' li xk'al ut kixtaw chaq ixqiq'een, li kixk'am chaq cho'q re lix Liiy li xna'. Naq lix Rakel kiril a'an, kixye re lix Liiy: “B'aanu usilal, k'e we li ixqiq'een li xk'am chaq laayum”. 15Kichaq'ok a'an: “Ma ink'a' tz'aqal cho'q aawe xmaq'b'al linb'eelom? K'a' naq taawaj xmaq'b'al ajwi' li x'ixqiq'een linyum?”, chan. Kixye lix Rakel: “Wi taak'e we li ixqiq'een, laj Jakob taawarq aawik'in chiru li q'oqyink a'in”.\n16Naq kisutq'iik chaq laj Jakob sa' xk'aleb'aal ewu, lix Liiy ki'elk chi xk'ulb'al ut kixye re: “Tento tatwarq wik'in xb'aan naq xintojok chawix rik'in li x'ixqiq'een linyum”. Chiru li q'oqyink a'an laj Jakob kiwark rik'in lix Liiy. 17Li Yos kirab'i xtij lix Liiy, li kikanaak sa' yu'am ut kirala ro' xk'uulal'al laj Jakob. 18Toja' naq lix Liiy kixye: “Li Yos xk'e inq'ajkamunkil xb'aan naq xinq'axtesi laj k'anjel chiwu cho'q re linb'eelom”. Ut aj Isakar kixk'e cho'q xk'ab'a'.\n19Kisiyank wi' chik lix Liiy ut kirala xwaq xk'uula'al laj Jakob. 20Ut aj Sabulón kixk'e cho'q xk'ab'a', xb'aan naq kixye: “Li Yos xk'e inchaab'il maatan. Anaqwan ch'olch'o naq tinxra linb'eelom, xb'aan naq waqib' li ralal xwank wik'in”.\n21Moqon chik kiyo'laak jun xch'ina ixqa'al; ut xDina kixk'e cho'q xk'ab'a'. 22Toja' naq li Yos kixtoq'ob'a ru lix Rakel, kirab'i li xtij ut kixk'e chi alank. 23Kisiyank, kiwank jun xk'uula'al ut kixye: “Li Yos xrisi linxutaan”. 24Ut aj José kixk'e cho'q xk'ab'a', li naraj naxye: “Li Qaawa' chixk'e taxaq we jun chik ink'uula'al”.\nKib'ihomo'k laj Jakob\n25Naq kiyo'laak laj José rik'in lix Rakel, laj Jakob kixye re laj Labán: “Kanab'in chi xik sa' lintenamit. 26K'eheb' we li wixaqil ut eb' li walal li xink'anjelak wi' chawu. Xik we; nakanaw chanru xink'anjelak chawu”. 27Laj Labán kixye: “Usilal xintaw aawik'in. Kanaaqat. Q'axal xtoq'ob'aal wu naq xinwank; ab'anan, b'anyox aawe laa'at, li Qaawa' xinxrosob'tesi”. 28Kixye ajwi': “Xaqab' laatojb'al ut laa'in tink'e aawe”. 29Kichaq'ok laj Jakob: “Laa'at nakanaw chanru xink'anjelak chawu ut chanru xk'ihank laaketomq chalen chaq sa' li wokik aawik'in. 30Q'axal b'a'b'ay wank aawe naq maji' nink'ulunk; ab'an anaqwan xk'ihank chik chi yo'oon laajunkab'lal ut li Qaawa' xatrosob'tesi rik'in link'ulunik. Us b'i', jo'q'e tintikib' k'anjelak ajwi' cho'q re linjunkab'al?”, chan. 31Laj Labán kixpatz' re: “Jo'nimal taawaj tink'e aawe?”, chan.\nKichaq'ok laj Jakob ut kixye: “Maajo'nimal taak'e we. Wi taab'aanu we li tinye aawe, tin'ok wi' chik chi rilb'aleb' laaketomq. K'e reetal, 32tinnume'q hoon sa' xyanqeb' chixjunil laaketomq; taawisi chixjunileb' li q'eqi karneer jo'wi' li chib'aat tzipix ut ch'ulak rixeb': a'anaqeb' lintojb'al, 33ut a'an ajwi' reetalil xchaab'ilal linch'ool chiruheb' li kutan chaalel. Naq tatwulaq chi rilb'al lintojb'al, chixjunil li ink'a' tzipix ut ch'ulak rix sa' xyanqeb' li chib'aat ut chixjunil li ink'a' q'eq rix sa' xyanqeb' li karneer, a'anaqeb' reetalil li xwelq'a”. 34Kixye laj Labán: “Us, chi'uxmanq jo' xaye laa'at”, chan.\n35Ab'an sa' ajwi' li kutan a'an laj Labán kixjek'eb' li teelom chib'aat li tzipix ut eb' li ch'ulak rixeb', jo'wi' chixjunileb' li ixqi chib'aat tzipix ut eb' li ch'ulak rixeb', chixjunil li wank b'ayaq xsaqal jo' ajwi' li wanqeb' xq'eqal sa' xyanqeb' li karneer, ut kixq'axtesiheb' reheb' li ralal. 36Chirix chik a'an kiwulak sa' jun na'ajej oxib' kutan xnajtil rik'in laj Jakob. A'in kikanaak chi rilb'aleb' li rela' xketomq laj Labán.\n37Toja' naq laj Jakob kixsik' xkok' raxche', kixmich'eb' li rix chi raqax toj kik'utunk xsaqaleb' li che', 38ut kixk'e li kok' raxche' sa' xna'aj ruk'leb'aaleb' li ketomq, tz'aqal sa' xka'yab'aal eb' li wakax naq eb' a'in neke'ok chi b'atz'unk ut neke'chalk chi uk'ak. 39Naraj naxye neke'b'atz'unk sa' xka'yab'aal li kok' raxche', ut chi jo'kan eb' li raleb' junes raqax, tzipix malaj ch'ulak li rixeb' naq neke'yo'laak. 40Moqon laj Jakob kixjek' eb' li teelom karneer ut kixk'eheb' rik'ineb' li raqax ut li q'eq rixeb' li wankeb' sa' xyanq li xketomq laj Labán. Chi jo'kan kixch'utub' jun teep xketomq li ink'a' naxjunaji rik'in li re laj Labán. 41Jo'kan ajwi', jar wa neke'b'atz'unk li ketomq ninqeb' xtib'el, laj Jakob naxk'e li kok' che' sa' li uk'leb'aal sa' xka'yab'aaleb', re naq te'ril a'an naq yooqeb' chi b'atz'unk. 42Ab'an naq b'aqeb' xtib'el li ketomq, ink'a' naxk'e li kok' che': chi jo'kan li raleb' li xul b'aqeb' xtib'el ke'kanaak cho'q re laj Labán, ut li kaweb' rib' cho'q re laj Jakob. 43K'ajo' naq kinumtaak xb'ihomal laj Jakob. Q'axal kitamk li xketomq. Kiwank ajwi' naab'al li xkameey, li xb'uur, jo' ajwi' eb' laj k'anjel chiru jo' winq jo' ixq.a


Ex 22 QQC - “Wi junaq winq trelq'a junaq b'ooyx malaj - Bible Search\nChirix relq'ankil junaq xul\n1“Wi junaq winq trelq'a junaq b'ooyx malaj junaq karneer ut tixkamsi malaj tixk'ayi, tento tixtoj oob' chi b'ooyx jo' reeqaj li jun ut kaahib' chi karneer jo' reeqaj li jun.\n2“Wi laj elq' taatawe'q chi weqok kab'l ut taasak'e'q ut taakamq, ink'a' eeqajuninb'ilaq li xkik'el. 3Ab'an wi taak'ulmanq a'in naq akaq x'elk li saq'e, eeqajuninb'ilaq li xkik'el.\n“Laj elq' tento tixk'e reeqaj li jo'nimal xrelq'a, ut wi maak'a' wank re, taak'ayimanq jo' reeqaj li xrelq'a.\n4“Wi te'xtaw sa' ruq' li relq'ahom chi yo'yo, us ta b'ooyx, b'uur malaj karneer, laj elq' tento tixk'e reeqaj ka' sut xk'ihal a'an.\nChirix naab'al li ch'a'ajkilal\n5“Wi junaq winq tixkanab' li xketomq chi wa'ak sa' ab'l aj ch'och' ut chi jo'kan taasachq li xk'al malaj li x'uub', tento tixk'e reeqaj rik'in li xchaab'ilal li xk'al ut li xchaab'ilal li x'uub'.\n6“Naq nanimank li xam ut naxtaw li k'ix ru, wi tixk'at li q'olom, li triiw malaj li ch'och', li xchoqlenk re tento tixtoj jo'nimal li xk'atk.\n7“Naq junaq winq tixk'e chi k'uulaak tumin malaj k'a'aq chik re ru xb'aan jalan chik, wi a'an taa'elq'aaq sa' kab'l, tento naq laj elq' (wi taatawmanq) tixtoj ka' sut xk'ihal a'an. 8Ab'an wi ink'a' taatawmanq laj elq', laj eechal re li kab'l toxk'ut chaq rib' chiru li Yos re xyeeb'al naq ink'a' xch'e' li ab'i e.\n9“Chixjunil li ch'a'ajkilal chirix b'ooyx, b'uur, karneer, t'ikr malaj k'a'aq chik re ru li xsachk (wi junaq tixye naq a'an re) tento naq taak'ame'q chiru li Yos; ut li winq li tixye li Yos naq wank xmaak tento tixtoj re li jun chik ka' sut li jo'nimal xsachk.\n10“Wi junaq winq tixq'axtesi re jalan chik junaq b'uur, b'ooyx malaj k'a'aq chik re ru chi xulil re naq tixk'aak'ale, ut eb' a'in te'kamq malaj ra te'xk'ul malaj te'elq'aaq chi maajun ta taa'iloq re li xk'ulmank, 11toja' naq taaraqmanq aatin rik'in jurament sa' xk'ab'a' li Qaawa': li ani kikanab'aak wi' li xul, tixye sa' jurament naq ink'a' xch'e' li ab'i e. Laj eechal re tixk'am li toj wanq, ut li jun chik maak'a' tixtoj. 12Ab'an wi li xul x'elq'aak naq wank chi xk'atq, tento tixtoj re laj eechal re. 13Ut wi li xul xt'upiik, tixk'am chaq cho'q reetalil li k'aru xkanaak ut chi jo'kan maak'a' tixtoj.\n14“Wi junaq winq tixpatz' chi to' junaq xul re li ras riitz'in ut li xul ra tixk'ul malaj taakamq naq maa'anihaq laj eechal re, tento tixtoj. 15Ab'an, wi wanq laj eechal re, maak'a' tixtoj. Ut wi xk'ehom chi to', laj eechal re tixk'ul xtz'aq li xto'oninkil.\nChirix xsachb'al jun tuq'ixq\n16“Wi junaq winq taab'atz'unlenq tuq'ixq maji' tz'aamanb'il ut taawarq rik'in, tixk'e jo'nimal li tento xk'eeb'al re li sumlaak ut tixk'am cho'q rixaqil. 17Ut wi li yuwa'b'ej ink'a' taaraj xk'eeb'al re, tento ajwi' naq li winq tixtoj jo'nimal li natojmank chirixeb' li tuq'ixq.\nChirix li paab'ank ut li rahok\n18“Maakanab' chi yo'yo li ixq aj tuul.\n19“Chixjunil li taamaakob'q rik'in xul, kamsinb'ilaq.\n20“Li taamayejaq chiruheb' li jalanil yos, taaq'axtesiiq sa' ruq' li xb'alb'a.\n21“Maahob' li jalan xtenamit chi moko taarahob'tesi, xb'aan naq ab'lex ajwi' laa'ex naq kexwank chaq sa' li tenamit Ejiipt.\n22“Maarahob'tesi li xmalka'an chi moko li neb'a'yox. 23Wi taarahob'tesi, ch'olch'o naq tinxyaab'a, ut laa'in twab'i li xq'oq. 24Toja' naq taachalq chi junpaat linjosq'il ut texinkamsi chi ch'iich': leerixaqil xmalka'an chik te'kanaaq, ut leekok'al te'kanaaq chi maak'a' chik xyuwa'eb'.\n25“Wi taak'e aatumin chi to' re junaq sa' xyanqeb' lintenamit, re junaq neb'a' li wanq aawik'in, maab'aanu li neke'xb'aanu laj k'ehol to'; maatitz' ral li tumin re. 26Wi taachap li xt'ikr laawas aawiitz'in cho'q reeqaj li xto', tento taaq'ajsi re, naq taa'ewuuq, 27xb'aan naq chiru a'an naxtz'ap rib', a'an li xb'aatal: k'aru taawarq wi'? Wi tixyaab'a link'ab'a', laa'in twab'i xb'aan naq aj uxtaanin.\n28“Maamajewa li Yos chi moko taamaa'usila li xb'eenil li tenamit.\nLi xb'een ru li awimq ut li xb'een ralal\n29“Matb'ayk chi xyeechi'inkil we li xchaab'ilal laaq'olom ut laa'uub'. Chak'e we li xb'een aawalal. 30Jo'ka'in ajwi' naq taab'aanu rik'in li xb'een ral laawakax ut laakarneer. Wuqub' kutan te'wanq rik'ineb' li xna', ut sa' li xwaqxaq li kutan chaq'axtesi we.\n31“Laa'ex q'axtesinb'ilaqex cho'q we.\n“Meetiw xtib'el li xul li xt'upiik xb'aan junaq josq' aj xul sa' pim; tz'eqomaq b'an chi xtiweb' li tz'i'.


HECHOS 12 KEK - Quicamsi̱c laj Jacobo ut quiqˈueheˈ - Bible Gateway\nHECHOS 12 Kekchi (KEK)\nQuicamsi̱c laj Jacobo ut quiqˈueheˈ saˈ tzˈalam laj Pedro\n12 Saˈ eb li cutan aˈan laj Herodes quixtiquib xrahobtesinquileb laj pa̱banel. 2 Quixtakla xcamsinquil riqˈuin chˈi̱chˈ laj Jacobo li ras laj Juan. 3 Laj Herodes quixqˈue retal nak eb laj judío queˈsahoˈ xchˈo̱l riqˈuin li cˈaˈru quixba̱nu. Joˈcan nak quixtakla ajcuiˈ xchapbal laj Pedro. Quixba̱nu aˈin saˈ li ninkˈe nak nequeˈxcuaˈ li caxlan cua ma̱cˈaˈ xchˈamal. 4 Nak ac xchapeˈ laj Pedro, li rey Herodes quixtakla saˈ tzˈalam ut quixkˈaxtesi saˈ rukˈeb ca̱hib chˈu̱tal chi soldado re teˈxcˈacˈale. Ca̱hib chi soldado cuan saˈ li junju̱nk chˈu̱tal. Laj Herodes cuan saˈ xchˈo̱l nak tixcˈam chiruheb li tenamit nak ac xrakeˈ li ninkˈe re teˈxrak a̱tin saˈ xbe̱n. 5 Joˈcan nak laj Pedro ilbil chi us xbaneb li soldado re nak incˈaˈ ta̱e̱lelik. Abanan eb laj pa̱banel cau yo̱queb chi tijoc chirix.\nNak qui‑isi̱c laj Pedro saˈ tzˈalam xban li Dios\n6 Ac cuulac re xkˈehil nak ta̱cˈamekˈ laj Pedro xban laj Herodes chiruheb li tenamit. Saˈ li kˈojyi̱n aˈan laj Pedro yo̱ chi cua̱rc saˈ xyiheb li cuib chi soldado bacˈbo riqˈuin cadena. Ut cuanqueb ajcuiˈ laj cˈacˈalenel chire li oqueba̱l re li tzˈalam. 7 Ut xaka̱mil jun x‑ángel li Dios bar cuan cuiˈ laj Pedro ut quixcutanobresi saˈ li tzˈalam. Li ángel quixtˈotzˈotzˈi laj Pedro ut quirajsi. Quixye re: ―Cuaclin. Se̱ba a̱cuib, chan. Ut saˈ junpa̱t quitˈaneˈ li cadena chi rukˈ. 8 Ut li ángel quixye re: ―Qˈue la̱ cuakˈ cha̱cuix ut qˈue la̱ xa̱b cha̱cuok, chan re. Ut laj Pedro quixba̱nu joˈ quiyeheˈ re. Ut li ángel quixye cuiˈchic re: ―Tzˈap a̱cuib saˈ la̱ tˈicr ut yoˈo chicuix, chan. 9 Laj Pedro co̱ chirix li ángel. Abanan incˈaˈ naxnau nak tzˈakal ya̱l li yo̱ chixba̱nunquil li ángel. Saˈ xchˈo̱l laj Pedro nak visión li yo̱ chirilbal. 10 Queˈcuulac cuan cuiˈ li jun chˈu̱tal chi soldado ut queˈnumeˈ aran. Ut queˈcuulac cuiˈchic cuanqueb cuiˈ li jun chˈu̱tal chic. Ut queˈnumeˈ aran toj queˈcuulac cuan cuiˈ li puerta chˈi̱chˈ li na‑ux cuiˈ oc saˈ li tenamit. Ut li puerta aˈan quixte rib xjunes chiruheb. Queˈel ut queˈxkˈax jun li nim be. Aran quicanaba̱c xjunes laj Pedro xban li ángel. 11 Laj Pedro quixqˈue retal li cˈaˈru quixcˈul ut quixye saˈ xchˈo̱l: ―Anakcuan ninnau chi tzˈakal nak li Ka̱cuaˈ, aˈan li xtaklan chak re li ángel. Xinixcol saˈ rukˈ laj Herodes. Ut xinixcol ajcuiˈ saˈ rukˈeb chixjunileb laj judío li teˈraj xba̱nunquil raylal cue, chan. 12 Nak quixtau ru li cˈaˈru quixcˈul, laj Pedro co̱ saˈ rochoch lix María lix naˈ laj Juan li nayeman Marcos re. Aran chˈutchˈu̱queb nabaleb laj pa̱banel yo̱queb chi tijoc. 13 Quixtˈochˈtˈochˈi li puerta li cuan chiru neba̱l. Ut co̱ jun li xkaˈal xRode xcˈabaˈ chirabinquil ani cuan aran. 14 Quixnau ru xya̱b xcux laj Pedro. Incˈaˈ quixte li puerta chiru. Xban xsahil xchˈo̱l, co̱ saˈ a̱nil chixyebal resil reheb li cuanqueb saˈ cab nak laj Pedro cuan chire puerta. 15 Eb li cuanqueb saˈ cab incˈaˈ queˈxpa̱b li quixye. ―Xlo̱coˈ a̱cuu, chanqueb re. Abanan lix Rode quixye cuiˈchic reheb nak ya̱l nak aˈan laj Pedro. Queˈchakˈoc ut queˈxye re: ―Aˈan yal xmuhel, chanqueb re. 16 Nak yo̱queb chi a̱tinac, laj Pedro toj yo̱ ajcuiˈ chixtochˈbal li puerta. Nak queˈxte li puerta queˈril laj Pedro. Sachso̱queb xchˈo̱l queˈcana. 17 Quixtaksi li rukˈ re nak teˈxcanab choki̱nc, ut quixserakˈi reheb chanru nak qui‑isi̱c saˈ tzˈalam xban li Ka̱cuaˈ. Quixye reheb: ―Yehomak resil aˈin re laj Jacobo ut reheb chixjunileb laj pa̱banel, chan. Ut chirix aˈan co̱ saˈ jalan naˈajej. 18 Nak quisake̱u queˈxqˈue retal nak ma̱ ani chic laj Pedro saˈ tzˈalam. Cˈajoˈ nak queˈsach xchˈo̱leb li soldado chirilbal li cˈaˈru quicˈulman. Yo̱queb chixyebal chi ribileb rib: ―¿Cˈaˈru xcˈul laj Pedro? ¿Bar xco̱? chanqueb. 19 Ut laj Herodes quixtakla xsiqˈuinquil. Nak incˈaˈ queˈxtau quixqˈue saˈ xbe̱neb laj cˈacˈalenel ut quixtakla xcamsinquileb. Chirix aˈan laj Herodes qui‑el Judea ut co̱ chi cua̱nc aran Cesarea.\nLix camic laj Herodes\n20 Laj Herodes yo̱ xjoskˈil saˈ xbe̱neb laj Tiro ut laj Sidón. Eb aˈan queˈchal saˈ comonil. Ut queˈxkˈunbesi laj Blasto li natenkˈan re li rey. Queˈxtzˈa̱ma chiru nak aˈan ta̱a̱tinak chirixeb chiru li rey re nak ta̱ru̱k teˈxcˈam rib saˈ usilal riqˈuin xban nak saˈ xtenamit li rey na‑el xtzacae̱mkeb. 21 Laj Herodes quixxakab jun li cutan re nak ta̱a̱tinak riqˈuineb laj Tiro ut laj Sidón. Quixtikib rib riqˈuin cha̱bil akˈ cˈajoˈ xchakˈal ru li nequeˈrocsi li rey. Quicˈojla saˈ lix naˈaj bar narakoc cuiˈ a̱tin ut qui‑oc chi a̱tinac riqˈuineb li tenamit. 22 Ut eb li tenamit queˈoc chixyebal chi cau xya̱b xcux: ―Li yo̱ chi a̱tinac ma̱cuaˈ cui̱nk. Aˈan Dios, chanqueb. 23 Ut saˈ ajcuiˈ li ho̱nal aˈan, jun x‑ángel li Ka̱cuaˈ quixqˈue jun yajel saˈ xbe̱n laj Herodes xban nak quixqˈue rib chixlokˈoniheb li tenamit ut incˈaˈ quixqˈue xlokˈal li Dios. Quimotzoˈin ut aˈan quicamsin re. 24 Saˈ eb li cutan aˈan li ra̱tin li Ka̱cuaˈ yo̱ chi abi̱c yalak bar. Ut nabaleb yo̱queb chi pa̱ba̱nc re. 25 Queˈsukˈi chak Jerusalén laj Bernabé ut laj Saulo nak ac queˈxba̱nu lix cˈanjeleb. Queˈxcˈam chirixeb laj Juan, li nequeˈxye ajcuiˈ Marcos re.